qundao/data-zh-poetry huggingface dataset:
题黄仲文小景四首 其四 雪霁寻梅
作者：蓝仁
朝代：明
体裁：七言绝句

旭日初升雪满山，水边林外觅花看。南枝先得阳和信，竹杖芒鞋不避寒。
题黄仲文小景四首·春日观泉
作者：蓝仁
朝代：明

雨过春山草木稠，悬崖千尺挂飞流。幽人倚杖遥观处，似在庐山五老游。绿树垂帷石作台，龙唇拂拭自徘徊。黄埃赤石人间世，正想南风解愠来。晴空万里片云收，山木萧萧虎豹秋。对酒愿留天上月，清光长照少年头。旭日初升雪满山，水边林外觅花看。南枝先得阳和信，竹杖芒鞋不避寒。
题黄仲文扇面小景
作者：蓝仁
朝代：明

鹄白新裁月一团，濛濛烟树着前峦。野人不惯藏纨扇，片纸留传久远看。纸扇相遗意未轻，好风还似故人情。林中李白休相笑，拾得长江片月明。山中隐者似王维，胸次丘园下笔时。何日南窗分一幅，辋川烟雨费题诗。
题黄仲文扇面小景·其一
作者：蓝仁
朝代：明
体裁：七言绝句

鹄白新裁月一团，濛濛烟树着前峦。野人不惯藏纨扇，片纸留传久远看。
题黄仲文扇面小景·其三
作者：蓝仁
朝代：明
体裁：七言绝句

山中隐者似王维，胸次丘园下笔时。何日南窗分一幅，辋川烟雨费题诗。
题黄仲文扇面小景·其二
作者：蓝仁
朝代：明
体裁：七言绝句

纸扇相遗意未轻，好风还似故人情。林中李白休相笑，拾得长江片月明。
题黄献可所藏鱼乐图
作者：蓝仁
朝代：明
体裁：七言律诗

春云漠漠水平湖，掉尾扬鬐羡尔鱼。自笑山林双目短，不知江海万形殊。桃花浦口钩虚掷，芦叶矶边网自疏。岁久只愁头角异，风雷相送上天衢。
飓风
作者：蓝仁
朝代：明
体裁：五言律诗

海上飓风来，乾坤吼万雷。旋毛将巨木，驱石似轻埃。昼夜声同怒，阴阳召此灾。杀机何日息，天际暮云开。
食梨有感
作者：蓝仁
朝代：明
体裁：七言律诗

西园梨树忆儿栽，梨熟征儿去未回。适口自怜甘似蜜，羁怀谁念冷于灰。争攀漫引儿童喜，啄食频看鸟雀来。此日思儿常绕树，不堪风雨晚相催。
食鱼呈刘河泊
作者：蓝仁
朝代：明

清溪红鲤上雕盘，庖子挥刀鲙雪寒。遥想河官停夕箸，欲分山老助晨餐。琴高入海偶先还，掉尾扬鬐戏碧澜。野老久思羹一啜，病躯无力掣长竿。病来物物不入口，最想波鳞芼涧蔬。紫鲤上盘煮白雪，加餐愿看腹中书。河官顿顿食鱼羹，不待侯门有铗声。老子平生藜藿口，狂来犹欲脍长鲸。
食鱼呈刘河泊·其一
作者：蓝仁
朝代：明
体裁：七言绝句

清溪红鲤上雕盘，庖子挥刀鲙雪寒。遥想河官停夕箸，欲分山老助晨餐。
食鱼呈刘河泊·其三
作者：蓝仁
朝代：明
体裁：七言绝句

病来物物不入口，最想波鳞芼涧蔬。紫鲤上盘煮白雪，加餐愿看腹中书。
食鱼呈刘河泊·其二
作者：蓝仁
朝代：明
体裁：七言绝句

琴高入海偶先还，掉尾扬鬐戏碧澜。野老久思羹一啜，病躯无力掣长竿。
食鱼呈刘河泊·其四
作者：蓝仁
朝代：明
体裁：七言绝句

河官顿顿食鱼羹，不待侯门有铗声。老子平生藜藿口，狂来犹欲脍长鲸。
饯张判簿
作者：蓝仁
朝代：明

掷下朝簪似野翁，放教白发少惺松。十年朽索驰危坂，一日归鞭指大同。今雨更催新折柳，故山应羡后凋松。月明还有相思梦，九曲渔舟欸乃中。王事贤劳白发新，承恩此日许为民。久操判笔初停手，还著儒衣却称身。惜别敬持杯酒饯，投閒暂卜草堂邻。故园松菊催归兴，目送飞鸿北向秦。苦学由来远大期，不知陵谷忽迁移。陶潜去就唯耽酒，江总平生酷爱诗。高擢桂枝如昨梦，暂栖枳棘已多时。覃恩此日归骖动，万里秋风两鬓丝。
饯张判簿·其一
作者：蓝仁
朝代：明
体裁：七言律诗

掷下朝簪似野翁，放教白发少惺松。十年朽索驰危坂，一日归鞭指大同。今雨更催新折柳，故山应羡后凋松。月明还有相思梦，九曲渔舟欸乃中。
饯张判簿·其三
作者：蓝仁
朝代：明
体裁：七言律诗

苦学由来远大期，不知陵谷忽迁移。陶潜去就唯耽酒，江总平生酷爱诗。高擢桂枝如昨梦，暂栖枳棘已多时。覃恩此日归骖动，万里秋风两鬓丝。
饯张判簿·其二
作者：蓝仁
朝代：明
体裁：七言律诗

王事贤劳白发新，承恩此日许为民。久操判笔初停手，还著儒衣却称身。惜别敬持杯酒饯，投閒暂卜草堂邻。故园松菊催归兴，目送飞鸿北向秦。
饯彦材居贞子玄仲管
作者：蓝仁
朝代：明
体裁：七言律诗

四贤同起七闽中，久望仙舟上北风。水驿偶成三宿别，茅檐因得一尊同。高歌激烈词源涌，古帖临摹笔阵雄。他日瀛洲群彦集，题书报与白头翁。
黄仲文寄墨竹
作者：蓝仁
朝代：明
体裁：七言绝句

一幅鹅溪写辋川，高情相许已三年。春风传得平安报，剪与淇园半亩烟。
黄均德前任酆都县丞服阕赴京过余林下
作者：蓝仁
朝代：明
体裁：七言律诗

三仕为丞不负人，蜀中赤子恋慈亲。先茔已许号松柏，宣室犹思问鬼神。偶过草堂留药物，又趋京国拂衣尘。承家黄霸能为郡，他日应期昼锦新。
齿落
作者：蓝仁
朝代：明
体裁：五言律诗

池草梦难成，风蝉断又鸣。衰年惟有睡，浮世自多惊。映日携书近，分泉滴砚清。如何牙齿落，更欲较诗名。
赠郑抚夷兄弟平茶山寇
作者：蓝守柄
朝代：明

蹂残村落万魂惊，敢意分梨洗甲兵。今日功成谁得似，汉家二霍早知名。
七夕乘月下怀远江作
作者：蓝智
朝代：明
体裁：七言律诗

清风碧树转千峰，疏雨残云净晚空。银汉楂回乌鹊月，石门帆送鲤鱼风。一时诗兴来天外，半夜秋声起梦中。绝似黄州游赤壁，翩翩孤鹤渡辽东。
七星岩
作者：蓝智
朝代：明
体裁：古风

何年七星降人间，罡风吹作山头顽。九疑云晴两峰失，五老天清双剑攒。桂林茫茫石如簇，散漫崩腾走平陆。雁行斜落大江濆，屏嶂横开叠苍玉。初疑女娲补天馀，又如禹凿龙门孤。神光傍射轸翼上，斗柄正指西南隅。下有洞穴不可测，虎龙昼伏龟蛇蛰。云根近接勾漏深，海气常带蓬莱湿。我欲举手招群仙，骖鸾直上虚皇前。斟酌元气作雷雨，一洒五岭歌丰年。
七月二十八夜同巢翁石父燕集玄都道院中是日雷雨昼晦既夕星月烂然席上有作
作者：蓝智
朝代：明
体裁：七言律诗

偶与高人宴武夷，天空山水漾晴辉。金盘晓露葡萄酒，玉女秋风薜荔衣。雷起石堂龙未蛰，月生沧海鹤初归。瑶台自有长生箓，莫叹尊前往事非。
七月十四日夜宴集巢云左辖山庄席上分得辖字韵
作者：蓝智
朝代：明

草堂日落凉风发，沧溟月出金天阔。主人扫地复开尊，留客空庭自投辖。四檐竹影旌旆摇，万壑松声钟磬戛。短箫吹作凤雍雍，清瑟下听鱼发发。当檐佳树漫茏葱，隔岸好山何突兀。满？河汉壶屡倾，倒挂藤萝巾更脱。放歌起舞为主寿，腰下宝刀聊暂拔。古来志士多慷慨，不比幽人徒旷达。欢娱休恋黄金罍，惆望却怀青琐闼。豺虎漫山尚未除，蛟龙蟠泥当自刷。须臾天地忽黯惨，倏忽雷电捎旱魃。鸡鸣雨过醉且归，明日诗成枉芳札。
七月十四日夜宴集巢云左辖山庄席上分得辖字韵
作者：蓝智
朝代：明
体裁：古风

草堂日落凉风发，沧溟月出金天阔。主人扫地复开尊，留客空庭自投辖。四檐竹影旌旆摇，万壑松声钟磬戛。短箫吹作凤雍雍，清瑟下听鱼发发。当檐佳树漫茏葱，隔岸好山何突兀。满�河汉壶屡倾，倒挂藤萝巾更脱。放歌起舞为主寿，腰下宝刀聊暂拔。古来志士多慷慨，不比幽人徒旷达。欢娱休恋黄金罍，惆望却怀青琐闼。豺虎漫山尚未除，蛟龙蟠泥当自刷。须臾天地忽黯惨，倏忽雷电捎旱魃。鸡鸣雨过醉且归，明日诗成枉芳札。
三月晦日江上作
作者：蓝智
朝代：明
体裁：七言律诗

杜鹃声里瘴云低，江上轻寒透敝衣。九十春光今日过，三千客路几时归。桐花门巷空残雨，燕子楼台又落晖。海内交游俱白发，相思莫遣信音稀。
三月晦日追饯镏典签舟发不及见赋诗代简
作者：蓝智
朝代：明
体裁：七言律诗

杖藜柳外俟鸣珂，如此青春奈别何。野水孤舟行客远，澹烟疏雨落花多。骅骝已恋将军幕，乌鹊空瞻织女河。最忆城南官酒绿，画堂红烛夜闻歌。
下融江
作者：蓝智
朝代：明
体裁：五言律诗

回风吹画舸，落日下蛮溪。野迥千峰出，天空一鸟低。客愁难自遣，秋兴不堪题。今夕山中月，清尊谁与携。
中秋有怀
作者：蓝智
朝代：明
体裁：七言律诗

十年不到天游上，五夜长歌月影中。玉宇有时餐沆瀣，金丹无术住崆峒。海波滉瀁三山日，鹤背飘萧万里风。忽忆旧游如梦寐，诗成题寄紫芝翁。
丹崖
作者：蓝智
朝代：明
体裁：古风

断崖千尺云锦悬，芙蓉薜荔摇空烟。珊瑚铁网相钩连，赤豹下搏苍龙渊。旁有石穴疑可穿，洞门深锁朱陵天。我欲遥入求神仙，丹光出林夜赫然。红叶如雨堕我前，青鸟飞去何时还。我方持节西南偏，石壁有路无由缘。赤松黄石书可传，桃花一笑三千年。
丹阳县道中
作者：蓝智
朝代：明
体裁：七言绝句

丹阳郭外山无数，茅屋松林下夕阳。绝似武夷秋雨后，野桥流水稻花香。
为衡阳周宰作
作者：蓝智
朝代：明
体裁：古风

春草含碧滋，罗生满幽砌。造化无停机，雨露有生意。卓哉濂溪翁，精颐探彖系。老屋如扬雄，四壁蓬蒿翳。人来或笑之，乃翁有佳致。弦歌自閒暇，风月共光霁。令德重前修，家声垂后裔。三年宰衡阳，邑小称善治。方期剪荆杞，有志植兰蕙。户庭日幽深，闾里无凋敝。燕堂春风中，玩此图书秘。乃知方寸间，自有一天地。题诗对湘江，目洗衡山翠。
为陈叔原题渔樵图
作者：蓝智
朝代：明
体裁：古风

武夷老人年七十，昼业渔樵妻夜织。有儿长大不读书，采山钓濑供衣食。此翁自是神仙徒，床头酒香不用沽。生逢太平少征敛，虽有生产无官租。昨朝自携书一束，过我衡门看秋菊。新图苍莽烟水寒，复有疏篁间枯木。一客负薪山路长，一客傍船渔在梁。荒林无人日未落，偶坐有意俱相忘。知君老去犹爱此，能以安閒遗孙子。愧我十年尘土间，按图欲借溪南山。
乙巳春日寄吕海月宣慰董天麒二帅
作者：蓝智
朝代：明
体裁：七言律诗

五夜春回北斗边，东风江上雨连天。干戈未息龙蛇岁，日月空催犬马年。药石岂能裨世用，山林何待起遗贤。诸公戮力扶王室，独向茅檐理断编。
九日建安开元寺登高得微字韵
作者：蓝智
朝代：明
体裁：七言律诗

古木寒溪入翠微，西风九日扣禅扉。金银宫阙生秋草，锦绣山河下夕晖。陆羽泉荒龙已去，吕蒙祠古鸟空归。诸公且尽登临兴，莫叹尊前往事非。
九日病中
作者：蓝智
朝代：明
体裁：七言律诗

茅屋黄花共寂寥，病容诗思总无聊。山童夜静分松火，道士天寒送药苗。落木荒陂秋澹澹，鸣鸡空馆雨潇潇。仙家瑶草年年长，弱水蓬莱路更遥。
九日西山怀虚白先生
作者：蓝智
朝代：明
体裁：七言律诗

羽人曾共住丹丘，风雨重来又暮秋。红叶闭门山寺静，白云留客野亭幽。千年海鹤无消息，九日山尊有献酬。日暮鹡鸰飞去急，玉笙何处恨悠悠。
九日黄州作并怀建上二友
作者：蓝智
朝代：明
体裁：七言律诗

黄州九日系扁舟，何处登高散客愁。萸菊漫怀荆楚客，风烟犹阻洞庭秋。飘萧短发欺乌帽，烂漫清尊对白鸥。独念故人沧海上，去年今夕记同游。
书怀十首寄示小儿泽·其一
作者：蓝智
朝代：明

昔我南涧来，遂谋西园居。萧萧桑柘阴，下有比屋庐。交枝啭黄鸟，澄波跃文鱼。花香入户牖，草色连阶除。衡门闭白日，高咏古人书。目送远山云，心游天地初。贫贱固可乐，富贵将焉如。我生本贫儒，家无担石储。寂寞三十年，徒有数卷书。朝从圣贤游，暮与猿鹤居。啸歌对南山，屡空恒晏如。于道固有适，与世良亦疏。山妻幸知此，怡然共蓬庐。家贫颇好客，客至无所具。嘉蔬不待求，浊酒须尽醉。顾我非痛饮，古人有高致。好鸟流清声，柔条擢新翠。物当天地春，人在羲皇世。客去自长吟，聊为醉乡记。平生文字癖，斑白无所成。遂启青囊秘，稍知草石名。医国非良工，活人术颇精。汝性诚鲁拙，志勤愚则明。卖药当市门，聊以代躬耕。杏林春雨多，橘井秋露清。谅非屠龙技，庶广及物情。德由孝悌立，身以勤俭持。君子贵闻道，小人幸乘时。夭夭桃李花，落落青松枝。霜雪一以降，始知岁寒姿。苦学志虑耗，深耕筋力疲。书以尽性命，耕以充朝饥。南山多流水，中有二顷田。深耕倘及时，亦足待丰年。军兴百敛加，在理有固然。笔耕可糊口，卖药亦有钱。所重先人业，未敢轻弃捐。我今远行役，在汝宜勉旃。荷锄白云下，驱牛春雨前。竭力奉租税，无厌粥与饘。敝箧积尘埃，中有所读书。我书虽不多，圣言则有馀。上下数千年，直窥结绳初。所贵性命精，岂徒章句迂。芸香幸未老，时得辟蠹鱼。暮年思寡过，归来守玄虚。閒居学种药，遂买南溪园。甘辛十数品，爱惜同兰荪。青苗春雨滋，绿蔓秋露繁。采掇俟其时，洗濯清水源。取徵神农经，载考方士言。既资汤液功，庶保性命原。我出亦已久，荆榛塞柴门。愿加芟薙勤，无使迷本根。勿谓草木微，养生古所论。贵贱命所定，贤愚习乃成。德以穷困立，知由忧患生。五鼎非所重，一瓢非所轻。落落天地间，圣哲垂其名。少有文字癖，稍称乡曲英。中间竟汨没，十载寒饥并。常恐志虑衰，不闻至道精。在汝宜努力，幸勿坠家声。两端慎所择，慰我远望情。我今去汝远，微宦极南荒。少小读书时，立身必名扬。中岁涉忧患，始知少年狂。结托渔樵徒，放歌水云乡。竟烦天子召，玉阶觐清光。持节越江湖，轻舟溯衡湘。桂岭虽炎蒸，清严惟宪纲。职当厉鹰鹯，下搏豺与狼。常恐孱懦姿，未能效风霜。岂复念家事，于汝宁暂忘。愿汝学古人，黾勉耕与桑。田庐倘有托，垂老慰所望。
书怀十首寄示小儿泽其一
作者：蓝智
朝代：明
体裁：古风

昔我南涧来，遂谋西园居。萧萧桑柘阴，下有比屋庐。交枝啭黄鸟，澄波跃文鱼。花香入户牖，草色连阶除。衡门闭白日，高咏古人书。目送远山云，心游天地初。贫贱固可乐，富贵将焉如。
书怀酬孟原佥宪
作者：蓝智
朝代：明
体裁：五言律诗

一官辞殿陛，万里越江湖。暝色青枫近，秋声白雁孤。书题怀故旧，药裹愧妻孥。王事兼诗兴，虚称二妙俱。
书田舍壁
作者：蓝智
朝代：明
体裁：七言律诗

桑麻晓色连南浦，松桂春阴覆北窗。翠石琅玕分个个，晴沙鸂鶒并双双。桃花浪暖收鱼罟，竹叶香浓倒蚁缸。况有老翁将稚子，居人疑是鹿门庞。
五夫新阡图
作者：蓝智
朝代：明
体裁：七言律诗

画图山色远苍苍，中有先茔百世藏。一径白云留下马，数峰晴雪对眠羊。芝兰满地香初远，松柏参天节更长。自愧殊乡淹薄禄，新阡谁与表泷冈。
伯氏南浦运粮未归
作者：蓝智
朝代：明
体裁：古风

乱世少安居，志士多慨慷。馈饷军垒中，跋涉山路长。昔别庭树秋，时节忽飘扬。俯视东逝波，仰惭明月光。鹡鸰鸣在原，蟋蟀悲中堂。求道苦不早，鬓发各已苍。关塞日澒洞，烽燧寒苍茫。久客南浦深，絺衣北风凉。岁晚粳稻收，斗酒足徜徉。归来且慰意，高歌俟时康。
余家草堂前手植丛竹已生二笋别来三载今想成林矣客中感物而作
作者：蓝智
朝代：明
体裁：七言律诗

丛竹新移涧水西，喜添双笋迸阶泥。春云绕屋苍龙起，夜月临轩翠凤栖。石上琅玕当并长，壁间蝌蚪待重题。他年五柳归来好，三径清风独杖藜。
倪仲岂编修陈景忠教授有约不至以诗寄之
作者：蓝智
朝代：明
体裁：七言律诗

汉阳教授文章古，翰院编修诗句清。二公高卧同客况，一日不来孤我情。东风绕屋百草绿，细雨捲帘双燕鸣。如此风光宜一醉，典衣那得酒同倾。
元日新春试笔
作者：蓝智
朝代：明
体裁：诗

西山积雪未全消，又送东风上柳条。
凤历颁春元正日，鸡筹报晓大明朝。
近闻泰畤仍遵汉，远忆华封只颂尧。
柏酒一杯谁共醉，弟兄相对老渔樵。
元日新春试笔
作者：蓝智
朝代：明
体裁：七言律诗

西山积雪未全消，又送东风上柳条。凤历颁春元正日，鸡筹报晓大明朝。近闻泰畤仍遵汉，远忆华封祇颂尧。柏酒一杯谁共醉，弟兄相对老渔樵。
元日贺州公馆
作者：蓝智
朝代：明
体裁：古风

清晖挹回洲，密竹何潇洒。虽有公馆名，颇类村居者。茆屋三四间，寂寞无车马。县官坐堂上，猺人立堂下。风俗自强犷，衣冠真鄙野。俾之知逆顺，责在任民社。慎勿示姑息，善政资陶冶。叠嶂不易登，临风独悲咤。
元日贺州公馆
作者：蓝智
朝代：明
体裁：七言绝句

雪消公馆日迟迟，绿树微风动鬓丝。山鸟下庭人吏散，独看幽草立多时。
入义宁山中
作者：蓝智
朝代：明
体裁：七言律诗

疏篁古木抱云岑，野店山桥入桂林。青草江山春瘴里，落花风雨夜寒深。一官便拟归田计，万里长怀恋阙心。却忆故人霄汉上，霜台翠柏晓森森。
入古县望群峰作
作者：蓝智
朝代：明
体裁：七言律诗

群峰玉立并青霄，绝壑悬崖径路遥。金殿笋班趋晓仗，海门龙角涌春潮。赤城霞气中天起，仙掌晴岚近日飘。似有清风随宪节，蛮烟瘴雨一时消。
入庆远江上
作者：蓝智
朝代：明
体裁：五言律诗

荒林延暝色，积雨带秋阴。白水浮江阔，黄茅入峡深。老思千里骥，清羡九皋禽。厚禄知无补，迟回愧此心。
全州多奇峰叠嶂湘水曲折其下竹林茆舍翛然有桃源之趣
作者：蓝智
朝代：明
体裁：古风

万山回合湘江远，玉几金屏对层巘。五老天青白鹤秋，九疑云闇苍梧晚。山崖如画绕孤城，落叶凉风野寺晴。龙虎倚天腾剑气，凤凰隔水渡箫声。松林茆屋谁家住，便好携书隐深处。春来绕涧是桃花，渔郎定觅桃源路。
八月九日巴河阻风答孟原佥宪
作者：蓝智
朝代：明
体裁：七言律诗

江湖万里喜同游，漫向巴河滞客舟。茆屋谁家还白酒，菊花明日又黄州。故园风雨生秋梦，上国云山入暮愁。赖有故人相慰藉，灯前谈笑亦风流。
八月二十三日溯大江遇风雨作
作者：蓝智
朝代：明
体裁：古风

扬帆溯大江，八月风水壮。波涛东北驶，舟楫西南向。鹢首共飘飖，鸿毛自飞飏。俯窥积潦深，仰瞩青冥旷。三山点微茫，七泽吞浩荡。淮海亘长流，荆湘弥远望。是时霜露秋，原野气悽怆。啼乌古城曲，落木澄潭上。中流天色改，云物忽异状。飞雨洒长淮，惊飙驾高浪。群龙歘掀舞，万马齐奔放。奔腾注三峡，喷薄凌千嶂。大哉乾坤内，一气浮泱漭。不睹疏凿勤，焉知禹功广。微名逐羁旅，万里适炎瘴。已昧垂堂戒，恐罹旷官谤。临深重兢业，吊古增惆怅。烟飞曹魏走，鸟散苻秦丧。佳气连濠泗，雄都归帝王。兵戈久未息，险阻不可仗。兹行信寂寞，壮观亦豪宕。鲜脍松江鲈，清樽采石酿。赤壁晴更登，黄楼晚须访。击楫歌远游，沧浪起渔唱。
八月十三日早上御奉天门选注儒士是日膺广西之命
作者：蓝智
朝代：明
体裁：七言律诗

金门诏下选英髦，侧席深知圣主劳。奎壁图书云汉近，蓬莱宫殿日华高。黄麻晓露濡宸翰，玉节秋风照海涛。自顾草茅承圣泽，愧无赋颂拟王褒。
兵后归西山
作者：蓝智
朝代：明
体裁：五言律诗

乱后归茅屋，晨兴步石田。客愁空日日，春色自年年。风雨啼莺外，江湖去鸟前。艰难思故旧，回首意茫然。
兵后窥小园
作者：蓝智
朝代：明
体裁：七言律诗

已无篱落护莓苔，时有邻人共往来。桑柘总因斤斧废，菊花空对草堂开。云横关塞馀兵气，水落城池尽劫灰。况是荒郊多白骨，天阴鬼哭转堪哀。
凤凰台
作者：蓝智
朝代：明
体裁：七言律诗

金陵晓日望层台，双阙嵯峨宝殿开。六代江山龙虎踞，千年城郭凤凰来。瑶池夜月吹箫下，玉树秋风步辇回。白鹭三山何足赋，明时空想谪仙才。
出云藤驿
作者：蓝智
朝代：明
体裁：五言律诗

又出云藤驿，扁舟更向东。地蒸秋有瘴，江阔夜多风。旅梦惊啼狖，乡心托断鸿。天涯看月色，不与故园同。
出南宁留别子启佥宪杨经历
作者：蓝智
朝代：明
体裁：七言律诗

沙头远下拥鸣珂，雪尽沧江生绿波。碧桃细雨春寒重，黄鸟东风恨别多。万里驱驰心自赤，十年忧患鬓先皤。请看天际衔芦雁，犹解冥冥避网罗。
分巡柳庆出城别宪司诸公
作者：蓝智
朝代：明
体裁：五言律诗

芳草古城东，飞花映酒红。千峰初过雨，五岭自生风。雕鹗云霄迥，豺狼道路通。独惭风纪重，勋业赖群公。
到梧州知子启佥事已先上平乐寄此
作者：蓝智
朝代：明
体裁：七言律诗

吹笙曾约共蓬壶，兴尽山阴返擢孤。夜月自怜乌绕树，朝阳空想凤鸣梧。虹光图画应难见，河汉星楂未易呼。迟日清江牵百丈，绿樽虽好不同酤。
午热南轩诗
作者：蓝智
朝代：明
体裁：古风

亭午暑气盛，开轩望南山。簿书终日劳，爱此须臾閒。览镜忽长叹，殊非昔容颜。须鬓日已白，流光那可攀。乔木临前除，有鸟鸣间关。因思在山时，高卧云萝间。入谷搴芳菲，沿涧弄潺湲。宦游自羁束，岁晏当言还。
又宿瑞岩寺
作者：蓝智
朝代：明
体裁：五言律诗

又宿东山寺，前游四十年。风尘凡几变，衣钵已三传。竹径消残雪，松门隐暮烟。虎溪送客处，尚忆远公禅。
双剑峰
作者：蓝智
朝代：明
体裁：五言律诗

百鍊藏丹壑，双尖倚碧虚。气腾龙虎窟，光动斗牛墟。白日层云断，清秋落木疏。江湖驱魍魉，万里插匡庐。
同程芳远游东林寺
作者：蓝智
朝代：明
体裁：七言律诗

东冈石上松林青，偶与白云来此行。老僧下榻雨花散，古寺闭门秋草生。八月风高万籁急，双溪日落千山明。归去桥西一回首，重林杳缈隔钟声。
吕仙亭
作者：蓝智
朝代：明
体裁：七言律诗

洞庭万里连沧海，石室千年隐翠微。华表月明笙鹤下，苍梧云湿剑龙归。南城老树名空在，枕上黄粱梦已非。倦客远寻勾漏洞，丹砂未就与心违。
吴山怀古
作者：蓝智
朝代：明
体裁：七言律诗

南渡山川王气消，西风松柏认前朝。紫宸无复千官宴，沧海空馀半夜潮。龙去蓬莱曾驻辇，凤归寥廓不闻箫。上方楼阁依稀在，暮雨疏钟送寂寥。
和友人见寄
作者：蓝智
朝代：明
体裁：七言律诗

忧国长怀心悄悄，读书空笑腹便便。西风粳稻云连屋，秋水蒹葭月在船。黄叶闭门双树老，清溪落日数峰连。蓝田丘壑题诗处，喜有高人住辋川。
咏白石
作者：蓝智
朝代：明
体裁：古风

悠悠溯湘源，窅窅入崖谷。峰回溪若断，峡拥树如簇。西崖秀玲珑，石色映群玉。初疑雪在地，宛若冰分木。又恐巨蛇断，如闻素灵哭。风翻遥海波，雨涨阴崖瀑。台下群仙集，鹤驾纷在目。天空水容净，叶落金风肃。孤石莲花明，寒松翠如沐。仰瞻空洞中，足可营茅屋。空闻南山歌，自知紫芝曲。结托四皓徒，往来骑白鹿。
喜南邻携酒
作者：蓝智
朝代：明
体裁：七言律诗

柴门地僻长苍苔，惭愧比邻数往来。四壁蓬蒿贫士宅，孤村风雨故人杯。书签药裹应成癖，水鸟山花莫漫猜。万事形骸俱拨置，百年怀抱为君开。
复古道院
作者：蓝智
朝代：明
体裁：五言律诗

长怀丹灶诀，远访赤松居。石室多灵草，云林得异书。松风生昼静，竹露下秋初。即此除寒热，清虚故有馀。
复归西山作
作者：蓝智
朝代：明
体裁：五言律诗

旅寓初回棹，幽栖暂闭关。桑麻林下宅，樵牧雨中山。小径看花入，孤云共鸟还。时清甘屏迹，黄绮自商颜。
夜坐忆西山草堂寄彭山人
作者：蓝智
朝代：明
体裁：七言律诗

忆共幽人住石门，茅屋日高啼鸟闻。山气湿衣凉似雨，松花吹帘轻作云。诸生载酒问奇字，野老杖藜谈隐文。丹砂无成头又白，空对青灯愁夜分。
夜泊武昌城下
作者：蓝智
朝代：明
体裁：七言律诗

苍山斜枕汉江流，自古东南重上游。巫峡秋声连戍角，洞庭月色在渔舟。白云黄鹤悠悠思，落木啼乌渺渺愁。独夜悲歌形胜地，灯前呼酒看吴钩。
夜雨
作者：蓝智
朝代：明
体裁：五言律诗

多病西风客，空堂独夜愁。灯残江上雨，木落岭南秋。黄卷知何用，丹砂不易求。君恩无补报，怅望惜淹留。
夜雨
作者：蓝智
朝代：明
体裁：七言律诗

稻粱漠漠秋风老，茅屋潇潇夜雨多。一点苏枯今不及，数重漏湿欲如何。百年又迫饥寒际，十口曾因丧乱过。欲往南山访黄绮，云深何处紫芝歌。
天河
作者：蓝智
朝代：明
体裁：七言律诗

牛渚秋高木叶飘，西风不待鹊成桥。玉楼云雾千峰合，银汉星辰一水遥。绿竹人家团小市，黄茆村峒杂群猺。南游虚忝观风使，永夜乘楂溯寂寥。
天涯路
作者：蓝智
朝代：明
体裁：古风

十年一片土，云是天涯路。路上行人西复东，惟有青枫记朝暮。枫树摧为薪，行人朝暮新。脩途伤马足，峻阪折车轮。前车已折马已死，后来行行殊未已。君不见阮籍穷途哭，杜陵悲路难。夸父逐日骨已朽，穆王八骏何时还。年年江水流，日日黄尘飞。天涯路，君不归，草根夕露沾人衣。
奉寄龙虎外史雪舟
作者：蓝智
朝代：明
体裁：古风

庐阳有高士，啸傲壶中天。黄石朝进履，雪溪夜回船。峨峨龙虎山，矫矫蓬莱仙。琼台抱积雪，羽盖浮青烟。梵气空洞中，神光黍珠悬。玄霜染绿发，黄芽茁丹田。逍遥放八极，寿命逾千年。昨骑幔亭鹤，把钓桃花川。遇我翠微雨，酌我清泠泉。金涧共游咏，石床同醉眠。欢娱兴未终，鹅湖秋月圆。玉虚松柏尽，鬼谷云霞连。手持九节杖，载咏归来篇。波回白鸥净，亭古黄鹤旋。别久岁月改，时危忧患缠。清游竟寂寞，吾道何长邅。虚负青云志，谬惭丹灶传。采薇食不充，被葛衣屡穿。誓欲适乐土，自顾非仙缘。念此金兰契，情逾金石坚。瑶池有青鸟，愿寄书一篇。
奉酬一上人病中见寄
作者：蓝智
朝代：明
体裁：古风

一师禅林秀，老病荒山巅。如何清净身，亦受诸患缠。忆昔江湖间，杖锡凌飞仙。龟峰得宝地，龙象朝诸天。秋风动江汉，杀气吹戈鋋。避地复南来，筋力不及前。弟子四五人，散乱如浮烟。寓居山房幽，日晏犹高眠。松林晚色静，涧水秋花妍。稍远车马喧，聊以怡高年。山深雾露集，地暖瘴疠偏。伏枕动经旬，闭门日萧然。我本山泽人，卖药当市廛。缅想方外游，未了区中缘。往者一相见，晤语俱忘筌。儒释虽异流，交情难弃捐。愧无肘后方，令尔沈疴痊。昨朝枉芳札，示我白云篇。高论神农经，吐词如涌泉。吾闻西来意，不以文字传。是身本虚假，金石非贞坚。风雨有晦冥，太虚澹以玄。鹤鸣秋夜永，白月当窗悬。
姑苏怀古
作者：蓝智
朝代：明
体裁：七言律诗

故国城池岂阖庐，西风台榭尚姑苏。歌催越女酣春宴，兵散吴江失伯图。辇路草生空走鹿，女墙月落更啼乌。可怜犹自矜红粉，十里荷花绕太湖。
姑苏河上作
作者：蓝智
朝代：明
体裁：七言绝句

杨柳青青河水浑，野桥茅店水边村。官船三日姑苏道，处处青山似故园。
客建上将归山中留别镏典签
作者：蓝智
朝代：明
体裁：古风

在山愿远游，出山愿早归。羁旅苦无踪，芳序倏已非。瀰瀰江海流，纷纷花絮飞。清霜变玄须，游尘化缁衣。艰危迹易乖，少壮心转违。云鸿每独往，梁燕当畴依。野树滞残雨，荒台淡斜晖。浩歌绿水曲，空拂黄金徽。
宿严滩作
作者：蓝智
朝代：明
体裁：五言律诗

水宿傍严滩，风灯语夜阑。鼍鸣潮信急，龙过雨声寒。病喜江山好，贫嗟道路难。故园三四口，书札报平安。
宿开建江上怀闽中故人
作者：蓝智
朝代：明
体裁：七言律诗

东风袅袅泛鸥波，倚棹汀洲近薜萝。江上流莺疏雨歇，天涯芳草落花多。暮云尚隔苍梧野，秋兴空怀《白苎歌》。离别不堪频怅望，美人南国意如何。
宿橘山田家怀蒋先生
作者：蓝智
朝代：明
体裁：古风

苍峰落日微，白鹤秋风远。客路入疏钟，田家背山坂。孤烟桑柘寒，归鸟茆茨晚。欲觅紫芝翁，山深白云满。
宿芜湖十八韵
作者：蓝智
朝代：明
体裁：古风

持节出京华，扬舲越江县。峰回南天豁，浪转北风便。飕飕葭苇乱，惨惨林木变。秋草入芜湖，微阳隐淮甸。艰难水宿屡，漂荡羁游荐。怀乡思悄悄，去国情恋恋。亲承天子诏，实藉诸公荐。观风五岭外，问俗数州遍。勋名企前哲，才力惭群彦。奔走敢辞劳，登临自忘倦。乔木俯茆茨，烟火眼中见。牛羊夕散漫，禾黍岁丰衍。因思在山乐，始觉为士贱。关山值摇落，节序忽流转。天高露如霜，月白江似练。烦忧感羁旅，往事徵记传。衔芦想冥鸿，巢幕危戎燕。归去掩云关，黄金犹可鍊。
宿苏桥驿
作者：蓝智
朝代：明
体裁：五言律诗

桂岭愁人地，梅花岁暮天。孤云寒雨外，独鸟暝钟前。牢落空双鬓，驱驰又一年。观风愧无补，为客记山川。
宿贺州黄家洞瑞岩寺
作者：蓝智
朝代：明
体裁：五言律诗

怪石分群壑，清溪共几家。衡门散鸡犬，古寺入桑麻。薄宦知无补，浮生信有涯。白鸥蓝涧曲，春水绕桃花。
宿阳朔山寺
作者：蓝智
朝代：明
体裁：五言律诗

晚景孤村僻，松门试一登。秋山黄叶雨，古寺白头僧。坏壁穿新竹，空床覆旧藤。宦情与禅意，寂寞共寒灯。
寄伯颖元帅
作者：蓝智
朝代：明
体裁：七言律诗

细柳营新列战艘，刺桐花暖映征袍。风行瀚海鲸波静，云压秋城鸟阵高。泽国微霜催橘柚，管弦清夜送葡萄。风流太守如相问，为说山林已二毛。
寄余员外从善
作者：蓝智
朝代：明
体裁：七言律诗

袅袅秋风江水波，碧云千里奈愁何。空山落叶黄昏雨，深谷幽人白石歌。举目渐惊豪杰少，论心偏恨别离多。官船不得闽清便，采采金花满涧阿。
寄刘仲祥山长
作者：蓝智
朝代：明
体裁：七言律诗

南州谁识少微星，白发山中煮茯苓。春草闭门神助句，天花绕坐佛谈经。苍龙剑气时时黑，太乙藜光夜夜青。十载相思不相见，西风鸿鹄故冥冥。
寄张云松
作者：蓝智
朝代：明
体裁：七言律诗

白发林居思不群，丹砂分得武夷君。梅边玩易千山雪，松下篝灯一榻云。红叶临池工鸟篆，青萍在匣秘龙文。草堂回首惭逋客，猿鹤秋声处处闻。
寄张孟方
作者：蓝智
朝代：明
体裁：七言律诗

屏山乔木翠参天，共爱风流长史贤。古篆龙蛇金作刻，遗经蝌蚪竹为编。慈亲鹤发垂霜柏，道士鹅群戏墨泉。今代法书称赵杜，他年重见笔如椽。
寄张茂叔
作者：蓝智
朝代：明
体裁：七言律诗

黄冈处士旧知名，似尔文章老更成。芸简蠹鱼当夜永，兰苕翡翠共秋清。沧江有酒延渔父，白发无人荐马卿。春宴蓬莱消息近，斗南时有剑光横。
寄方壶高士
作者：蓝智
朝代：明
体裁：七言律诗

方壶东望隔沧溟，白发犹传隐者名。五岳云霞开小景，三天符箓注长生。虎龙气合调金鼎，鸾鹤声多送玉笙。为问蓬莱清浅未，麻姑何处候方平。
寄李谨之
作者：蓝智
朝代：明
体裁：七言律诗

露下梧桐爽气浮，天低河汉近高楼。西风鼓角凄凉夜，落日山川惨澹秋。尚忆鹿门堪避世，祇惭燕颔未封侯。海波东去三山远，剑气徒劳望斗牛。
寄欧阳雪舟高士
作者：蓝智
朝代：明
体裁：七言律诗

夜戴星辰觐紫微，晓裁云雾作仙衣。共传函谷青牛去，独跨庐山白鹤归。洒笔梅香翻墨沼，捲帘松翠落金徽。隐山茅屋扁舟小，定有高人款竹扉。
寄泉峰纯一处士
作者：蓝智
朝代：明
体裁：七言律诗

白发高居不出村，曾从师老探奇文。捲帘黄叶千峰雨，绕屋灵芝五色云。丹鼎夜寒添石火，牙签日暖换窗芸。幔亭时有仙人过，松下焚香望鹤群。
寄牛牧子
作者：蓝智
朝代：明
体裁：七言律诗

闻向清溪隐太和，幔亭仙掌翠嵯峨。君臣药就黄芽熟，道德书成紫气多。屡许秋风分枸杞，长怀明月共渔歌。归来检点青囊秘，瑶草春深满涧阿。
寄程伯莱教授
作者：蓝智
朝代：明
体裁：七言律诗

广文家在大江东，官冷时时叹转蓬。读易夜分松寺月，鸣琴春度杏坛风。久知杜甫诗徒苦，应笑扬雄赋未工。翰墨交游今绝少，一生襟抱几人同。
寄衡山李仲卿
作者：蓝智
朝代：明
体裁：七言律诗

谪仙归去卧松巢，江上飞花送锦袍。细写山川成史记，更吟兰杜入离骚。洞庭万里秋风落，衡岳千峰夜月高。欲托瑶琴寄相忆，海天清露鹤鸣皋。
寄谢王子充翰林
作者：蓝智
朝代：明
体裁：七言律诗

漳南佐郡半年馀，万里归乘驷马车。典诰文章黄阁老，渊源道学白云书。干戈未息呻吟际，礼乐尤观制作初。远愧衡门劳枉驾，自甘放浪狎樵渔。
寄贾枢密
作者：蓝智
朝代：明
体裁：七言律诗

东南独立倚安危，十月山城战胜时。八阵龙蛇随部曲，四郊狐鼠避旌旗。关中父老留萧相，江左衣冠望汉仪。夜雪早陈平蔡策，天河重赋洗兵诗。
寄赠毛包二山人
作者：蓝智
朝代：明
体裁：七言律诗

仙踪久閟白云深，试考图经下马寻。开穴不知凡几代，买山犹自说千金。秋风筑垄增新土，春雨栽松接远林。惭愧比邻烦二老，长年培护绿成阴。
寄野士弘寿南山二左司
作者：蓝智
朝代：明
体裁：七言律诗

久无书札问平安，独向云霄望羽翰。潮落鱼龙三岛近，月明乌鹊一枝寒。斗南共识张华剑，林下空弹贡禹冠。忆别沧江秋巳晚，黄花红叶露漙漙。
寄钱允吉
作者：蓝智
朝代：明
体裁：古风

故人七月海南来，言向蓟州省亲去。故垒荒台秋正深，断雁残鸦日云暮。吴中风味誇莼鲈，舟过钱塘酒屡酤。钱王铁箭江上有，子胥怒涛天下无。王事有程须早发，别家又是中秋节。平生意气薄青云，千里襟期共明月。仙掌峰前綵雾消，去时曾系木兰桡。秋草关山疲款段，雨苔茆屋冷蟏蛸。问君井邑多吴语，今岁湖田好禾黍。黄金白璧竞奢华，淮北淮西忍羁旅。七闽僻远民甚贫，三百年来风俗淳。兵戈不废耕织业，丘壑尚馀樵牧人。我昔携书临海峤，故人高义今同调。客路艰难久自知，人生聚散那能料。台中文彩两大夫，幕下秋水涵冰壶。金门云锦凤衔诰，月出夜光龙吐珠。羡君少年已筮仕，綵衣换绣非难事。若将问学取功名，遗绪闽南犹未坠。
寄铅山詹九夫二首
作者：蓝智
朝代：明

闻君尚衰绖，一榻卧云萝。客路音书少，秋山涕泪多。湖波涵白鸟，峰影倒青荷。落日门生散，空斋咏蓼莪。詹子茅为屋，城南杏作林。问人多施药，留客自鸣琴。枸杞秋风老，鹅湖暮雨深。韦编三绝后，深得古人心。
寄铅山詹九夫二首·其一
作者：蓝智
朝代：明
体裁：五言律诗

闻君尚衰绖，一榻卧云萝。客路音书少，秋山涕泪多。湖波涵白鸟，峰影倒青荷。落日门生散，空斋咏蓼莪。
寄铅山詹九夫二首·其二
作者：蓝智
朝代：明
体裁：五言律诗

詹子茅为屋，城南杏作林。问人多施药，留客自鸣琴。枸杞秋风老，鹅湖暮雨深。韦编三绝后，深得古人心。
寄镏典签
作者：蓝智
朝代：明

武夷山水净无尘，数亩林塘卜筑新。溪上浣花逢杜甫，洞中采药忆刘晨。兰苕翡翠沧波晚，芝草琅玕碧涧春。风雨兼句妨载酒，题诗先寄入山人。东南积翠武夷峰，载酒高歌恨不同。茅竹洞深冲暮雨，芰荷衣老怯秋风。梦回仙掌苍茫外，兴入渔舟浩荡中。病枕岂能陪羽驾，玉箫吹彻海天空。
寄镏典签·其一
作者：蓝智
朝代：明
体裁：七言律诗

武夷山水净无尘，数亩林塘卜筑新。溪上浣花逢杜甫，洞中采药忆刘晨。兰苕翡翠沧波晚，芝草琅玕碧涧春。风雨兼句妨载酒，题诗先寄入山人。
寄镏典签·其二
作者：蓝智
朝代：明
体裁：七言律诗

东南积翠武夷峰，载酒高歌恨不同。茅竹洞深冲暮雨，芰荷衣老怯秋风。梦回仙掌苍茫外，兴入渔舟浩荡中。病枕岂能陪羽驾，玉箫吹彻海天空。
寄陈朝玉
作者：蓝智
朝代：明
体裁：七言律诗

经年不见陈文学，孤负茅檐浊酒杯。黄叶满窗风雨至，尺书千里雁鸿来。世乱固应为士贱，好怀那得为君开。正思春水扁舟好，拟看扶桑海上回。
寄题余复婴茅屋
作者：蓝智
朝代：明
体裁：五言律诗

嘉遁依岩穴，清斋饭蕨薇。花原随水入，茅屋共云归。夜鼎芙蓉火，秋山薜荔衣。沙头双白鸟，知尔久忘机。
富川县父老言猺人劫掠事
作者：蓝智
朝代：明
体裁：古风

连峰抱清江，怪石当县门。茅屋十馀家，萧条但空村。松庭草不除，似减鞭挞烦。地远租税轻，年丰黍稷蕃。苍山几百里，尽是猺獠原。此乡本富庶，所忧盗贼喧。连年困劫敚，鸡狗那能存。圣化大无外，始知王道尊。畬耕入版籍，力役归民屯。昨者桃川西，杀人屋亦焚。蛮俗易骚动，长林蛇豕奔。我行观民风，感戴父老言。朝纲肃霜露，枯朽焉足论。揽辔临遐荒，志清瘴尘昏。素餐亦何补，持用扣天阍。
寓秦石村作
作者：蓝智
朝代：明
体裁：七言律诗

盘石垂萝一径分，野桥流水数家村。人烟橘柚寒连屋，仙掌芙蓉晚对门。屡辱故人留药价，空烦渔父问桃源。多情惟有西溪竹，春雨年年长子孙。
寿南山邑长
作者：蓝智
朝代：明
体裁：七言律诗

三年北阙登黄榜，一日南山卧白云。谁信陶潜贫嗜酒，自知贾谊少能文。山城闻雁惊春早，客舍囊萤坐夜分。九曲桃花今烂漫，扁舟好访武夷君。
封阳驿
作者：蓝智
朝代：明
体裁：七言律诗

官船早发渡头沙，回首东风日又斜。千里云山横桂岭，一江春水涨桃花。荒村鸡犬临欹岸，细雨凫鹥傍钓楂。南望苍梧烟树晚，凤韶何处吊重华。
将泛湖南还乡不遂怅然有作
作者：蓝智
朝代：明
体裁：五言律诗

江汉从兹涉，云林阻一辞。家怜骥子小，秋忆雁书迟。细雨孤舟晚，凉风落叶悲。草堂猿鹤在，千里寄相思。
小轩得白石玉雪不足喻置之竹泉石间大可人意也因邀云松同赋
作者：蓝智
朝代：明
体裁：七言律诗

拾得他山玉一团，光华偏映读书轩。乍惊残雪留花砌，久讶明星浸石盆。何处琢来秋水骨，半空吹落白云根。诗癯自拟连城价，不共歌牛月夜村。
山中
作者：蓝智
朝代：明
体裁：七言绝句

舍南水落沙成堑，北笋山高鸟自鸣。幸有樽罍供晚酌，不愁风雨阻春晴。
山中作
作者：蓝智
朝代：明
体裁：五言律诗

地远来空谷，蹉跎又一年。不才淹草泽，无食望山田。失路惭怀宝，多关横索钱。春秋二三策，深觉负前贤。
山中夜坐怀田先生
作者：蓝智
朝代：明
体裁：五言律诗

老厌虫鱼技，贫甘鹿豕群。残灯昏夜雨，落木响寒云。烽远惊时见，钟疏坐不闻。道南犹可仰，天未丧斯文。
山中时景四首
作者：蓝智
朝代：明

层层金碧倚岩阿，花径春浓有客过。行到野桥观石瀑，始知人世挽天河。野亭分坐纳微凉，绿树青阴昼景长。不有山林深更僻，人间无处避骄阳。强与登高行路难，溪桥危坐对秋山。白云红树添诗兴，月上长空忘却还。独钓寒江雪满蓑，数峰相映玉嵯峨。闭门谁念山中客，自比袁安懒更多。
山中时景四首·其一
作者：蓝智
朝代：明
体裁：七言绝句

层层金碧倚岩阿，花径春浓有客过。行到野桥观石瀑，始知人世挽天河。
山中时景四首·其三
作者：蓝智
朝代：明
体裁：七言绝句

强与登高行路难，溪桥危坐对秋山。白云红树添诗兴，月上长空忘却还。
山中时景四首·其二
作者：蓝智
朝代：明
体裁：七言绝句

野亭分坐纳微凉，绿树青阴昼景长。不有山林深更僻，人间无处避骄阳。
山中时景四首·其四
作者：蓝智
朝代：明
体裁：七言绝句

独钓寒江雪满蓑，数峰相映玉嵯峨。闭门谁念山中客，自比袁安懒更多。
山居书怀
作者：蓝智
朝代：明
体裁：七言律诗

卜宅南村久未成，从来堂构在留情。也知燕贺争先集，应笑鸠居拙自营。环堵晚晴思傅筑，岩阿春暖候庞耕。临池更凿观书牖，时得摩挲老眼明。
岁饥
作者：蓝智
朝代：明
体裁：古风

壮年昧学稼，晚岁思力田。垦地二顷馀，买牛春雨前。嘉苗萋以绿，溉以南山泉。螟蟘日夜起，灾伤一何偏。秋成既失望，岁计徒可怜。国当用兵日，岂暇忧民天。入门愧妻子，有室如磬悬。天寒井已冰，日晏厨无烟。落叶拥衡茆，四壁风萧然。在陈绝粮者，从古称圣贤。薇蕨尚可食，啸歌首阳巅。
岩居雨中答黄仲言
作者：蓝智
朝代：明
体裁：七言律诗

茅斋喜与故人连，草泽愁闻羽檄传。五月烟尘迷道路，九天雷雨洗山川。思家梦绕西湖外，恋阙心驰北斗边。赖有清樽酬暇日，莫因黄发感流年。
幔亭峰
作者：蓝智
朝代：明
体裁：七言律诗

雨崖离立阴阴然，上有乔木高参天。仙家楼台鸡犬静，石潭云雾蛟龙眠。渔人樵子时相见，水鸟山花亦可怜。九曲棹歌谁和得，千年遗响堕苍烟。
平乐道中
作者：蓝智
朝代：明
体裁：古风

桂林何茫茫，桂水亦浩浩。哀猿落日村，瘦马荒山道。怪石危欲堕，蛮烟净如扫。民风在咨询，行役无草草。
平南江上
作者：蓝智
朝代：明
体裁：五言律诗

春江移棹稳，洲渚共萦回。花送微风过，鸥冲细雨来。远山诗思入，高枕客怀开。欲把鱼竿去，长年坐石苔。
庐山
作者：蓝智
朝代：明
体裁：古风

何年李谪仙，读书石床下。云巢双青松，秋色正潇洒。时登五老峰，独酌壶中春。举杯问渊明，谁是羲皇人？鸾凤望赤霄，蛟龙卧空谷。苍崖漱飞泉，欬唾成珠玉。颠倒云锦袍，酣歌漫挥毫。文光一万丈，更比庐山高。一落五湖上，秋风怨华发。千古不归来，长庚夜如月。
庐山
作者：蓝智
朝代：明
体裁：古风

峨峨匡庐山，渺渺江湖区。下蕴龙虎气，上通仙灵都。微云出巨壑，飞雨遍海隅。崖瀑泻银河，随风散明珠。五老何翩翩，苍然古眉须。徘徊芝山翁，彷佛桃源徒。芙蓉落日净，白鹤秋风孤。灵境不可即，维舟增郁纡。
庐山咏怀古迹
作者：蓝智
朝代：明
体裁：七言律诗

匡庐山色枕寒流，晋代衣冠尚古丘。三径清风陶令宅，九江风月庾公楼。波吞故国鱼龙晚，草没荒城虎豹秋。闻有东林僧舍近，閒寻五老共清游。
废井
作者：蓝智
朝代：明
体裁：古风

灵源泄阴岑，古甃涵清樾。波涛逗海眼，疏凿当山骨。阴凝龙蛇气，冷浸鼋鼍窟。馀润滋稻粱，清凉飒毛发。岂知陵谷移，泉源有壅遏。非无涓滴流，竟为沙泥汨。莓苔空青青，蛙黾日相聒。辘轳卧枯桐，回首肠内热。况当朱鸟中，炎风驱旱魃。我圃就焦枯，嘉蔬几生活。凭轩望云南，神物竟寥阔。安得神禹功，于焉引溟渤。当令颠崖人，自此无饥渴。
建溪
作者：蓝智
朝代：明
体裁：五言律诗

建溪三百里，势若建瓴奔。石触波涛恶，山连雾雨昏。蛟龙馀旧窟，豺虎但空村。行路难如此，生涯未敢论。
待诏奉天门下
作者：蓝智
朝代：明
体裁：七言律诗

凤凰台枕御河流，阊阖风生禁树秋。日转东华临万国，星环北极会中洲。鹄袍并列趋金殿，雉扇齐开过玉楼。忝后儒臣陪顾问，愿陈谠议赞皇猷。
徐雪舟为画蓝涧草堂图
作者：蓝智
朝代：明
体裁：五言律诗

碧草连书屋，苍山对画图。鹤巢秋树小，渔艇夕阳孤。野色晴初远，溪云淡欲无。浮楂倚盘石，把钓任潜夫。
德斋诗为林左司赋
作者：蓝智
朝代：明
体裁：古风

君子慎明德，斋居静而深。谐以山水趣，契兹天地心。沈潜见至理，显敞纾袢襟。列几有群书，当窗自鸣琴。推之方寸间，四海希德音。
忆故园丛竹
作者：蓝智
朝代：明
体裁：七言绝句

旧栽丛竹荫衡门，想见春风长子孙。书阁无人裁蠹简，清池科斗共黄昏。
忆橘树
作者：蓝智
朝代：明
体裁：七言绝句

橘树新移近草堂，开轩时爱午阴凉。春来应是花如雪，吹落苏耽井水香。
忆鹅湖寺
作者：蓝智
朝代：明
体裁：五言律诗

鹫岭开兰若，鹅湖接稻田。松风生静昼，花雨遍诸天。坏壁馀唐刻，孤亭表宋贤。疏钟灯影里，犹想上方眠。
怀山中
作者：蓝智
朝代：明
体裁：七言绝句

久别山中鸾鹤群，清斋自礼武夷君。沧江明月扁舟后，浑似松窗卧白云。
怀川道中
作者：蓝智
朝代：明
体裁：七言律诗

茆屋松林度野桥，看山不惜马蹄遥。暖风迟日新春好，青草黄茅旧瘴消。郡邑正须除吏弊，闾阎还待采民谣。纤埃岂足裨山岳，要使蛮荒识圣朝。
怀蓝山兄淮上
作者：蓝智
朝代：明
体裁：五言律诗

南京初下诏，北客久怀归。清夜孤舟泊，沧江一雁飞。淮云迷远道，楚雨满征衣。茅屋空山里，秋风老蕨薇。
怀西山草堂奉柬山中二兄
作者：蓝智
朝代：明
体裁：七言律诗

昔年采药问长生，野鹤孤云入幔亭。夜雪梅花虚室白，秋风竹简古书青。祇今远道生华发，何处空山长茯苓。喜有蓝田双璧在，每从南极望春星。
恭城县
作者：蓝智
朝代：明

十室黄茅屋，千峰红叶村。喧厖蛮俗异，质朴古风存。鸡犬连猺洞，牛羊到县门。残年历荒徼，遥布圣明恩。薄俗山川异，穷边井邑空。桂林冬少雪，茅屋夜多风。不寐愁闻柝，无家信转蓬。长怀戢奸宄，随处问疲癃。
恭城县·其一
作者：蓝智
朝代：明
体裁：五言律诗

十室黄茅屋，千峰红叶村。喧厖蛮俗异，质朴古风存。鸡犬连猺洞，牛羊到县门。残年历荒徼，遥布圣明恩。
恭城县·其二
作者：蓝智
朝代：明
体裁：五言律诗

薄俗山川异，穷边井邑空。桂林冬少雪，茅屋夜多风。不寐愁闻柝，无家信转蓬。长怀戢奸宄，随处问疲癃。
感旧
作者：蓝智
朝代：明
体裁：七言绝句

荒林茅屋绝炊烟，秋草当门尽废田。野老无牛无子息，里胥犹索赡军钱。
感旧答倪子原
作者：蓝智
朝代：明
体裁：古风

昔子来武夷，丧乱戎马后。尔翁翰林官，眉宇紫芝秀。清文动金石，健笔凌篆籀。贱子学荒芜，烦君起孤陋。青灯鸡黍夜，春雨莺花昼。穷巷邻里间，时能一相就。尔翁难久留，长歌紫烟岫。南浮海门棹，已绾提学绶。炎荒瘴疠地，久客抱沈疚。灵椿陨严霜，仁者胡不寿。今子来山中，茆斋暮春候。扪萝石磴滑，煮茗山泉溜。时方尚甲兵，谁复谈俎豆。计拙甘沈沦，才高合驰骤。青云上雕鹗，落日号猿狖。报章匪琼瑶，述怀因感旧。
戏题临贺公馆双柏
作者：蓝智
朝代：明
体裁：七言绝句

空庭老树并苍苍，密叶曾经使者霜。南国久无王化及，好留春色比甘棠。
折杜鹃花
作者：蓝智
朝代：明
体裁：七言绝句

对江松树两三家，背立东风数暝鸦。草绿故园归未得，临流愁见杜鹃花。
招黄慎之东林宴集
作者：蓝智
朝代：明
体裁：七言律诗

松门石径扫苍苔，休日题书报客来。对雨特迂高士驾，看山先具野人杯。黄花酒熟从教醉，白发诗成不用催。人事寂寥同调少，百年今日笑颜开。
挽卢使君
作者：蓝智
朝代：明
体裁：五言律诗

落落千年志，飘飘万里身。清风台阁盛，直道子孙贫。别梦江湖晚，归魂岭海春。故交多特达，铭德属何人。
挽卢宪副卒于海北
作者：蓝智
朝代：明
体裁：七言律诗

绣衣万里按炎荒，白发中宵陨瘴乡。梦断玉楼江月冷，魂飞铜柱海天长。楼船岁晚迎归榇，松桂春阴闭野堂。欲向沧浪歌楚些，山空猿鹤易悲伤。
挽江惟志学佛坐解
作者：蓝智
朝代：明

儒者推宗墨者师，何论削发与披缁。词场星斗声名远，心印虚空慧定随。已见藜床安坐逝，长怀莲社失前期。生刍拟向门人哭，大笔谁书有道碑。适世谁知隐者庐，闭门自译化人书。勤修真观宗天竺，倦送才名入石渠。同郡每询为况好，昨朝传得讣音初。衰容未悟无生理，霜木晨星百感馀。
挽江惟志学佛坐解·其一
作者：蓝智
朝代：明
体裁：七言律诗

儒者推宗墨者师，何论削发与披缁。词场星斗声名远，心印虚空慧定随。已见藜床安坐逝，长怀莲社失前期。生刍拟向门人哭，大笔谁书有道碑。
挽江惟志学佛坐解·其二
作者：蓝智
朝代：明
体裁：七言律诗

适世谁知隐者庐，闭门自译化人书。勤修真观宗天竺，倦送才名入石渠。同郡每询为况好，昨朝传得讣音初。衰容未悟无生理，霜木晨星百感馀。
挽雪舟炼师
作者：蓝智
朝代：明

三年屡报枉柴门，一日俄传起土坟。棺举空衣无弟子，匣藏遗剑有诸孙。鉴湖一曲秋风兴，庾岭千枝夜月魂。化鹤纵归华表上，人民城郭更堪言。城西庵里托空衣，无复扁舟到武夷。壁上梅花空故物，水边茅屋认题诗。骑驴张果游何处，放鹤林逋几时。耆旧凋零交谊少，秋风吹老北山芝。
挽雪舟炼师·其一
作者：蓝智
朝代：明
体裁：七言律诗

三年屡报枉柴门，一日俄传起土坟。棺举空衣无弟子，匣藏遗剑有诸孙。鉴湖一曲秋风兴，庾岭千枝夜月魂。化鹤纵归华表上，人民城郭更堪言。
挽雪舟炼师·其二
作者：蓝智
朝代：明
体裁：七言律诗

城西庵里托空衣，无复扁舟到武夷。壁上梅花空故物，水边茅屋认题诗。骑驴张果游何处，放鹤林逋候几时。耆旧凋零交谊少，秋风吹老北山芝。
挽雪舟炼师·其二
作者：蓝智
朝代：明
体裁：七言律诗

城西庵里托空衣，无复扁舟到武夷。壁上梅花空故物，水边茅屋认题诗。骑驴张果游何处，放鹤林逋几时。耆旧凋零交谊少，秋风吹老北山芝。
挽黄存斋先生
作者：蓝智
朝代：明
体裁：五言律诗

不识樵川路，空闻处士名。文宗周大雅，道重鲁诸生。国待徵遗逸，人皆敬老成。秋风歌楚些，西北暮云横。
揽秀楼诗为九江陈仲文作
作者：蓝智
朝代：明
体裁：古风

将军楼成九江口，背倚长江面庐阜。双剑寒光列画图，香炉晓色当窗牖。一官作镇已三年，鸡犬不惊人晏眠。案上芸香浮竹简，槛前帆影过江船。我来正值西风落，南望云松秋万壑。五老应乘白鹤来，诸公不负黄花酌。庾亮楼前空薜萝，虎溪明月漾晴波。一时人物风流盛，千古江山感慨多。绝壁孤烟净如扫，云锦芙蓉镜中老。揽秀长歌太白诗，木落江空雁声小。
旅寓
作者：蓝智
朝代：明
体裁：五言律诗

旅寓真如此，空堂思悄然。秋声一叶下，暝色数峰连。涉世方知命，清心已悟禅。镜中窥短发，萧飒感流年。
旅邸偶成
作者：蓝智
朝代：明
体裁：七言绝句

今日雨晴双燕归，野桥茅屋又斜晖。便须买酒酹春色，莫放桃花树树飞。
早发黄州驿赠江上老父
作者：蓝智
朝代：明
体裁：古风

解缆发清晓，乘清越前津。鸟鸣新树绿，雨映空江春。遥趋清浔山，回瞻苍梧云。沈忧郁中怀，浩思集芳辰。仰视茫茫天，俯念悠悠身。坐感时序迈，愁看卉物新。遗老村巷古，遐荒风俗淳。日出原野暄，四邻耒耜陈。但愿岁事丰，焉知帝力勤。黄尘染素发，愧尔山中人。
早春寄同志
作者：蓝智
朝代：明
体裁：五言律诗

别离凡几日，江海又生春。同是飘零客，都非少壮人。青灯偏感旧，白发渐添新。归梦南山下，犹疑洽隐沦。
时事
作者：蓝智
朝代：明

燕蓟开王业，河山壮帝京。六龙回黼座，万雉压金城。世复唐虞理，功垂禹稷名。千年根本地，深见祖宗情。玉帛徵贤急，包茅入贡遥。八荒开郡县，四海听箫韶。陈粟家家腐，凶兵处处销。边尘自无警，不用霍嫖姚。大府城隍废，疲民井邑空。舞干非舜日，斩木有秦风。烽火苍茫外，江山感慨中。悲歌看古剑，激烈想英雄。兵革频为患，朝廷屡出师。未通秦郡邑，空望汉旌旗。使者徵求急，将军战伐迟。似闻哀痛诏，不独问疮痍。巨猾仍封爵，将军自凯歌。乾坤兵甲满，道路虎狼多。直以升平久，其如丧乱何。汉廷频选将，何日拜廉颇。关塞二千里，兵戈五六年。日输闽地粟，秋待直沽船。奉使须经海，逢人更问燕。中原消息断，回首意茫然。诏从南海至，使自北风来。红粟还输爵，黄金漫筑台。士须轻马革，世已贱龙媒。群盗连江汉，淹留贾传才。近传蕲水寇，远陷豫章城。相国非无策，司徒况有兵。旌旗当落日，鼓角动秋营。克复烦公等，千门草已生。盗贼何充斥，君王本圣明。近徵萧相国，远慰晋苍生。气感风云会，威行海岱清。腐儒无补报，歌咏答升平。
时事·其一
作者：蓝智
朝代：明
体裁：五言律诗

燕蓟开王业，河山壮帝京。六龙回黼座，万雉压金城。世复唐虞理，功垂禹稷名。千年根本地，深见祖宗情。
时事·其七
作者：蓝智
朝代：明
体裁：五言律诗

诏从南海至，使自北风来。红粟还输爵，黄金漫筑台。士须轻马革，世已贱龙媒。群盗连江汉，淹留贾传才。
时事·其三
作者：蓝智
朝代：明
体裁：五言律诗

大府城隍废，疲民井邑空。舞干非舜日，斩木有秦风。烽火苍茫外，江山感慨中。悲歌看古剑，激烈想英雄。
时事·其九
作者：蓝智
朝代：明
体裁：五言律诗

盗贼何充斥，君王本圣明。近徵萧相国，远慰晋苍生。气感风云会，威行海岱清。腐儒无补报，歌咏答升平。
时事·其二
作者：蓝智
朝代：明
体裁：五言律诗

玉帛徵贤急，包茅入贡遥。八荒开郡县，四海听箫韶。陈粟家家腐，凶兵处处销。边尘自无警，不用霍嫖姚。
时事·其五
作者：蓝智
朝代：明
体裁：五言律诗

巨猾仍封爵，将军自凯歌。乾坤兵甲满，道路虎狼多。直以升平久，其如丧乱何。汉廷频选将，何日拜廉颇。
时事·其八
作者：蓝智
朝代：明
体裁：五言律诗

近传蕲水寇，远陷豫章城。相国非无策，司徒况有兵。旌旗当落日，鼓角动秋营。克复烦公等，千门草已生。
时事·其六
作者：蓝智
朝代：明
体裁：五言律诗

关塞二千里，兵戈五六年。日输闽地粟，秋待直沽船。奉使须经海，逢人更问燕。中原消息断，回首意茫然。
时事·其四
作者：蓝智
朝代：明
体裁：五言律诗

兵革频为患，朝廷屡出师。未通秦郡邑，空望汉旌旗。使者徵求急，将军战伐迟。似闻哀痛诏，不独问疮痍。
春夜宴伯颖元帅宅题云林茆屋图
作者：蓝智
朝代：明
体裁：古风

高堂华烛延宾客，叠嶂层崖写秋色。五老天寒楚树青，九疑日暮湘云白。茆屋溪头何处村，长林无人啼鸟闻。岚侵山市昼冉冉，叶坠霜野晴纷纷。清夜高城雷雨作，将军置酒相娱乐。月黑蛟龙起洞潭，山荒虎豹依丛薄。少年爱画颇入神，时危思与烟霞亲。故园不归湖上宅，春树长忆江东人。我本东门饭牛者，短衣破帽南山下。惊看戎马扰边疆，甘与渔樵放中野。将军黄金双虎符，临边自合思捐躯。两淮氛祲尚满眼，明堂梁栋须人扶。酒酣起舞心激烈，木末悲风动萧瑟。雪尽蓬莱春正深，麟阁丹青纪勋业。梯山航海趋皇都，修文偃武歌唐虞。一丘一壑尚可得，为君重赋云林图。
春日山居
作者：蓝智
朝代：明
体裁：七言律诗

少日题诗自笑狂，老怀对酒便相忘。梨花落尽春将晚，燕子飞时日正长。西谷诛茅应更僻，南园种药未全荒。客来莫怪陶然醉，懒看浮云上下忙。
春日忆延平旧游寄严汉村
作者：蓝智
朝代：明
体裁：五言律诗

疏雨溪南寺，青春剑外天。维舟思别日，览镜惜流年。羁旅今何适，微官亦可怜。乾坤一杯酒，出处共茫然。
春日怀萧抱灌
作者：蓝智
朝代：明
体裁：七言律诗

牢落空悲北士心，凄凉犹忆草堂吟。西山夜雨怀人远，南浦春波战血深。紫燕青云多适意，朱弦白雪少知音。干戈满地风尘暗，抱瓮惟堪老汉阴。
春日感怀
作者：蓝智
朝代：明
体裁：五言律诗

道路今如此，山林何所之。邻人依草莽，归鸟恋茅茨。风雨兼贫病，乾坤有别离。花枝看总好，人事自堪悲。
春日草堂
作者：蓝智
朝代：明
体裁：七言绝句

水色山光澹澹清，池塘雨过草初生。东风茆屋春多少，喜听流莺第一声。
春日试笔
作者：蓝智
朝代：明
体裁：七言律诗

隔水黄鹂时一鸣，近人蝴蝶亦多情。孤城暮雨丝丝细，高阁春云片片轻。杜甫自知诗作祟，陶潜深仗酒为名。未传江汉休兵甲，厌听东风鼓角声。
春日试笔四首
作者：蓝智
朝代：明

四海车书已混同，万年历数帝王功。山川草木知多少，总在风云雨露中。曾瞻日月御阶明，岂有风霜岭徼清。只好南山对春雨，老农击壤颂升平。偶从江海踏星楂，万里逢春正忆家。唯有君恩深似雨，东风草色满天涯。又看庭草换年华，最忆痴儿未到家。白发倚门望春信，好风开遍杏桃花。
春日试笔四首·其一
作者：蓝智
朝代：明
体裁：七言绝句

四海车书已混同，万年历数帝王功。山川草木知多少，总在风云雨露中。
春日试笔四首·其三
作者：蓝智
朝代：明
体裁：七言绝句

偶从江海踏星楂，万里逢春正忆家。唯有君恩深似雨，东风草色满天涯。
春日试笔四首·其二
作者：蓝智
朝代：明
体裁：七言绝句

曾瞻日月御阶明，岂有风霜岭徼清。只好南山对春雨，老农击壤颂升平。
春日试笔四首·其四
作者：蓝智
朝代：明
体裁：七言绝句

又看庭草换年华，最忆痴儿未到家。白发倚门望春信，好风开遍杏桃花。
昭泽雨中作寄同志
作者：蓝智
朝代：明
体裁：七言律诗

天涯留滞孤舟日，云壑号呼万木风。江上雨声春作雪，斗间剑气夜成虹。乾坤浩荡看千古，岭海澄清倚数公。明日蓬莱望云气，朝阳鸣凤在梧桐。
昭潭学勉诸生
作者：蓝智
朝代：明
体裁：古风

昭潭古名邦，山水佳有馀。昔贤考槃地，乔木蔚扶疏。微径入崖谷，绿云蔽斋庐。圣哲俨在席，林光动簪裾。似闻丝竹音，松风响笙竽。童子数十人，弦琴咏诗书。王化大无外，遐荒文教敷。回潭静无波，中有双鲤鱼。灿灿黄金鳞，炯炯骊龙珠。三年蓄云雷，一日翔天衢。努力富德业，怀哉君子儒。
晓发江上
作者：蓝智
朝代：明
体裁：五言律诗

官船催晓发，浦鸟暗惊飞。残月低清渚，疏钟隔翠微。晨光初辨树，秋色已生衣。万里惭张翰，鲈鱼未得归。
晓行望山上人家
作者：蓝智
朝代：明
体裁：五言律诗

荒林居更僻，闇谷路才分。灯影依青嶂，鸡声入白云。衡门和月掩，流水隔溪闻。傍舍人相语，乘凉已出耘。
晓起
作者：蓝智
朝代：明
体裁：五言律诗

村白鸡鸣早，山空月落迟。残星窥户牖，积雪冷茅茨。案牍疲王事，关河阻梦思。愁容对尘镜，短发渐成丝。
晓起
作者：蓝智
朝代：明
体裁：古风

蓐食起中夜，驱马荒山道。枫林月落迟，茅屋鸡鸣早。鄙人奉王命，观风非草草。清霜肃炎瘴，积雨霁秋昊。鹰隼气自扬，豺狼迹须扫。独怜简书迫，空羡江山好。猿吟万竹静，朝日复杲杲。揽辔怀古人，高歌慰怀抱。
晓起
作者：蓝智
朝代：明
体裁：古风

鸡鸣庭树寒，白露满秋草。候虫悲夜长，愁人起常早。出门衣裳单，怅望千里道。归来守衡宇，藜藿犹可饱。
晚步
作者：蓝智
朝代：明
体裁：古风

伏热草木焦，微凉竹林晚。天清一鹤高，波静群鸥远。散策不知疲，临流亦忘返。月出林影昏，疏钟闭山馆。
晚立怀友
作者：蓝智
朝代：明
体裁：五言律诗

野旷行人绝，林空坠叶闻。客愁当落日，诗思入寒云。草暗防蛇毒，山昏过虎群。梅花万里道，岁晚正思君。
暮春奉怀李葛二先生
作者：蓝智
朝代：明
体裁：七言律诗

广文好客能赊酒，令尹休官尚转蓬。独鹤不归沧海上，双凫犹在白云中。仲舒经术传三策，杜甫文章跨数公。独立晴沙最相忆，落花飞絮满东风。
暮春怀李孟和
作者：蓝智
朝代：明
体裁：七言绝句

春雨霏霏映茅屋，空庭无人芳草绿。相思何故不成眠，一夜南风笋成竹。
暮春江上看白发
作者：蓝智
朝代：明
体裁：七言律诗

啼鹃江上落花初，倦客春深白发疏。每叹乘桴怀凤鸟，独惭把钓掣鲸鱼。孤舟风雨三更梦，一羽云霄万里书。何日山阴寻贺老，清溪归觅旧田庐。
暮春雨中偶成
作者：蓝智
朝代：明
体裁：七言律诗

干戈扰扰青春暮，云雾纷纷白日迷。千里江淮谁饮马，五更风雨独闻鸡。徒劳剑气冲牛斗，无复星文聚壁奎。九曲桃花春水绿，白鸥还许共清溪。
暮经零陵望愚溪怀柳司马
作者：蓝智
朝代：明
体裁：古风

湘川入零陵，百里尽崖石。野旷生夕阴，山空澹秋色。缅怀柳河东，微宦曾远谪。才名一代雄，文藻万人杰。朝游愚溪水，莫返愚溪宅。斯人岂真愚，怅望天地窄。当时啸歌地，千古仰遗迹。草木含清芬，山川耀潜德。悠悠人世远，悄悄王事迫。鼓枻下中流，江清月华白。
暮雨
作者：蓝智
朝代：明
体裁：五言律诗

暮雨何萧瑟，秋山正寂寥。涧寒无宿鸟，谷响有归樵。衣破裁荷叶，园荒徙药苗。山林多暇日，击壤咏唐尧。
有感
作者：蓝智
朝代：明
体裁：七言律诗

五十知非六十衰，怀才祇合奋当时。莫将贾谊几年少，自识冯唐值数奇。奔竞渐回廉耻俗，老成早作太平基。白头灭迹空山里，未用长歌觅紫芝。
望三山庵雪舟高士
作者：蓝智
朝代：明
体裁：七言律诗

落日维舟石鼓村，道傍茅屋几家存。云开玉女支机石，雨过金公种橘园。鸡大曾闻升碧落，豺狼欲出傍黄昏。山阴道士遥相忆，乘兴何由一叩门。
望江上人家
作者：蓝智
朝代：明
体裁：五言律诗

夕照明江阁，春流净客衣。树幽啼鸟近，风细落花稀。酒熟山瓢送，鱼肥野艇归。桃源应可问，稚子候荆扉。
李母志节
作者：蓝智
朝代：明
体裁：古风

雌乌何翩翩，孤栖庭树枝。悲鸣失其雄，辛苦哺其儿。眷彼深居妇，芳年守空帷。有夫不偕老，有子方孩提。死者不可作，少者犹可依。耻为桃李容，愿守松柏姿。树艺供汝食，织纴成汝衣。望汝保门户，训汝诵书诗。子年日已长，母年日已衰。衰老非所惜，我心幸无违。春风吹鹤发，萱草多华滋。菽水自娱乐，闾里称孝慈。古来闺门间，风化实系之。我歌节妇吟，不愧良史辞。
来宾县晓发
作者：蓝智
朝代：明
体裁：五言律诗

宦游同逆旅，侵晓逐征途。空馆残灯小，长江落月孤。邻鸡催去马，城拆起栖乌。物色兼人事，匆匆岁欲徂。
柳城县
作者：蓝智
朝代：明
体裁：五言律诗

青山入县庭，小邑但荒城。竹覆茅茨冷，江涵石壁清。草虫当户堕，水鸟上阶行。问俗知无事，松风一舸轻。
柳城道中
作者：蓝智
朝代：明
体裁：五言律诗

霜气晚凄凄，荒冈恐路迷。孤云桂岭北，落日柳城西。地暖蛇虫出，林昏鸟雀栖。蛮乡经战伐，问俗愧遗黎。
柳州道中
作者：蓝智
朝代：明
体裁：五言律诗

穷荒持宪节，侵晓策征骖。落月千峰外，清霜五岭南。草寒初息瘴，林曙欲浮岚。巡历知无补，艰难颇自谙。
桂林官舍奉寄云壑山人
作者：蓝智
朝代：明
体裁：七言律诗

十年采药住林丘，一入京华觐冕旒。遂别山中猿鹤侣，漫看天上凤麟游。白云远望潇潇雨，黄叶空山澹澹秋。为觅方壶东海上，许图茆屋近沧洲。
桂林病中作
作者：蓝智
朝代：明
体裁：七言律诗

卧病十日不出门，落叶萧索如荒村。僮倦昼眠芳树下，马饥时啮秋蔬根。每愁地偏药饵少，更畏雨多井水浑。桂林南洞有丹诀，杖策拟从方士论。
桂林见梅
作者：蓝智
朝代：明

岭南两度见梅开，远客空惊白发催。忽忆繁花蓝涧曲，好山无数梦中来。忽见罗浮万鹤群，水边林下玉缤纷。岭南自古无霜雪，喜有寒香压瘴云。冷蕊疏花自不禁，长松脩竹共萧森。高标迥立风霜表，始见平生铁石心。曾记寒窗为写真，东风綵笔自生春。江南万点花如雪，落月空梁梦古人。清池老树落花稀，雪满仙岩独鹤归。十二楼台天似水，空香散作白云飞。
桂林见梅·其一
作者：蓝智
朝代：明
体裁：七言绝句

岭南两度见梅开，远客空惊白发催。忽忆繁花蓝涧曲，好山无数梦中来。
桂林见梅·其三
作者：蓝智
朝代：明
体裁：七言绝句

冷蕊疏花自不禁，长松脩竹共萧森。高标迥立风霜表，始见平生铁石心。
桂林见梅·其二
作者：蓝智
朝代：明
体裁：七言绝句

忽见罗浮万鹤群，水边林下玉缤纷。岭南自古无霜雪，喜有寒香压瘴云。
桂林见梅·其五
作者：蓝智
朝代：明
体裁：七言绝句

清池老树落花稀，雪满仙岩独鹤归。十二楼台天似水，空香散作白云飞。
桂林见梅·其四
作者：蓝智
朝代：明
体裁：七言绝句

曾记寒窗为写真，东风綵笔自生春。江南万点花如雪，落月空梁梦古人。
桂林见梅其七
作者：蓝智
朝代：明
体裁：古风

敝箧积尘埃，中有所读书。我书虽不多，圣言则有馀。上下数千年，直窥结绳初。所贵性命精，岂徒章句迂。芸香幸未老，时得辟蠹鱼。暮年思寡过，归来守玄虚。
桂林见梅其三
作者：蓝智
朝代：明
体裁：古风

家贫颇好客，客至无所具。嘉蔬不待求，浊酒须尽醉。顾我非痛饮，古人有高致。好鸟流清声，柔条擢新翠。物当天地春，人在羲皇世。客去自长吟，聊为醉乡记。
桂林见梅其九
作者：蓝智
朝代：明
体裁：古风

贵贱命所定，贤愚习乃成。德以穷困立，知由忧患生。五鼎非所重，一瓢非所轻。落落天地间，圣哲垂其名。少有文字癖，稍称乡曲英。中间竟汨没，十载寒饥并。常恐志虑衰，不闻至道精。在汝宜努力，幸勿坠家声。两端慎所择，慰我远望情。
桂林见梅其二
作者：蓝智
朝代：明
体裁：古风

我生本贫儒，家无担石储。寂寞三十年，徒有数卷书。朝从圣贤游，暮与猿鹤居。啸歌对南山，屡空恒晏如。于道固有适，与世良亦疏。山妻幸知此，怡然共蓬庐。
桂林见梅其五
作者：蓝智
朝代：明
体裁：古风

德由孝悌立，身以勤俭持。君子贵闻道，小人幸乘时。夭夭桃李花，落落青松枝。霜雪一以降，始知岁寒姿。苦学志虑耗，深耕筋力疲。书以尽性命，耕以充朝饥。
桂林见梅其八
作者：蓝智
朝代：明
体裁：古风

閒居学种药，遂买南溪园。甘辛十数品，爱惜同兰荪。青苗春雨滋，绿蔓秋露繁。采掇俟其时，洗濯清水源。取徵神农经，载考方士言。既资汤液功，庶保性命原。我出亦已久，荆榛塞柴门。愿加芟薙勤，无使迷本根。勿谓草木微，养生古所论。
桂林见梅其六
作者：蓝智
朝代：明
体裁：古风

南山多流水，中有二顷田。深耕倘及时，亦足待丰年。军兴百敛加，在理有固然。笔耕可糊口，卖药亦有钱。所重先人业，未敢轻弃捐。我今远行役，在汝宜勉旃。荷锄白云下，驱牛春雨前。竭力奉租税，无厌粥与饘。
桂林见梅其十
作者：蓝智
朝代：明
体裁：古风

我今去汝远，微宦极南荒。少小读书时，立身必名扬。中岁涉忧患，始知少年狂。结托渔樵徒，放歌水云乡。竟烦天子召，玉阶觐清光。持节越江湖，轻舟溯衡湘。桂岭虽炎蒸，清严惟宪纲。职当厉鹰鹯，下搏豺与狼。常恐孱懦姿，未能效风霜。岂复念家事，于汝宁暂忘。愿汝学古人，黾勉耕与桑。田庐倘有托，垂老慰所望。
桂林见梅其四
作者：蓝智
朝代：明
体裁：古风

平生文字癖，斑白无所成。遂启青囊秘，稍知草石名。医国非良工，活人术颇精。汝性诚鲁拙，志勤愚则明。卖药当市门，聊以代躬耕。杏林春雨多，橘井秋露清。谅非屠龙技，庶广及物情。
桂林道中怀泽想已过衡州
作者：蓝智
朝代：明
体裁：古风

独行桂林雪，遥望衡山云。骥子别我去，定过湘江濆。湘江日东注，客子在岐路。天低洞庭野，日落长沙树。翩翩北飞雁，杳杳南去舟。昨朝发陆口，几日出袁州。千里杉关道，路平到家好。手持一缄书，为访山中老。归来蓝涧滨，綵衣照新春。上堂拜慈母，一一说远人。远人苦思归，发短日已白。惟有忧国心，持之比金石。我无负郭田，种杏溪南山。清泉足洗耳，瑶草堪怡颜。我纵未得归，为我谢耆旧。早晚脱朝簪，云林扫丹臼。
梧州归至龙门驿寄诸同志
作者：蓝智
朝代：明
体裁：七言律诗

江转龙门一擢轻，归心不为杜鹃声。斜风细雨催离别，剩水残山管送迎。但使百蛮称镇静，久知四海望澄清。碧云日暮苍梧远，不尽怀人渺渺情。
樵隐诗赠李则文
作者：蓝智
朝代：明
体裁：古风

青城有樵者，自谓葛天民。朝辞簪组流，暮与猿鹤亲。白云满南山，荷锄荒涧滨。忆昔承明庐，吐词成经纶。文今班扬亚，笔古钟蔡邻。众壑自崩奔，泰山郁嶙峋。归来衡门下，抗志巢许伦。至今大江西，清风馀隐沦。永怀哲人远，喜识佳句新。兵革尚充斥，江湖飞战尘。看君磊落姿，非是蓬蒿人。如何山谷间，日晏行负薪。吾观丰城剑，光射牛斗津。况子富文采，挥洒如有神。皇华使者车，经略南海垠。苗公司马官，跋涉王事勤。出镇山县小，气夺戎马群。甚哀疮痍久，复睹赋敛均。擢子参赞间，歘然志意伸。秋风动江汉，杀气吹瓯闽。主将疲奔命，幽人滞荆榛。鼓枻武夷溪，荒林霜霰频。石崖畏侧足，云山岂容身。我本渔樵徒，世乱甘贱贫。岂无畎亩忧，天高难具陈。子今远行迈，道途多苦辛。凤凰高其翔，豺虎未易驯。赠尔伐木章，归哉问松筠。
次张云松山行韵
作者：蓝智
朝代：明
体裁：七言律诗

行上西峰眼界宽，白云红树久盘桓。纫兰自作幽人佩，拾橡还随野老餐。秋尽未苏南国瘴，日斜空觉北风寒。道人卖药归来晚，留宿松轩一榻安。
次袁县丞述怀
作者：蓝智
朝代：明
体裁：五言律诗

勇退非无志，閒居况有缘。哦松初到日，种菊是归年。脱网鱼沉海，开笼鹤上天。桐江知隐处，绕屋紫芝田。
次韵张判邑留别
作者：蓝智
朝代：明
体裁：古风

欢会苦短浅，离别何苍茫。驱车向旧国，万里川途长。十年三调官，周流半南方。骥足未及展，故山梦中苍。诏许返林壑，垂白慰所望。白鹤偶开笼，层云自回翔。以我文字交，与我论行藏。年深觉昔非，倦逐雁鹜行。他夕一扁舟，月明歌沧浪。加餐各努力，久远无相忘。
正月二日答诸公见赠之作
作者：蓝智
朝代：明
体裁：七言律诗

雨馀草色映江沙，又见新年换物华。万里东风怀棣萼，一杯香露醉桃花。丹崖旧种神仙药，碧海虚随奉使槎。自愧题诗劳弱翰，故人相对在天涯。
武夷山
作者：蓝智
朝代：明
体裁：七言律诗

一夕仙桥架彩虹，千年洞府秘神踪。清秋沆瀣金人掌，明月芙蓉玉女峰。雾雨至今藏虎豹，风雷何日化鱼龙。山中尚有长生药，安得乘云献九重。
武夷道中寄山中道友
作者：蓝智
朝代：明
体裁：七言律诗

丹山碧水漾清晖，尽日经行径路微。野老筑场收稼早，溪翁举网得鱼肥。青天万里飞云尽，黄叶千峰独鸟归。为报西山彭道士，月明今夜叩柴扉。
汉江晚望有怀蓝山伯兄
作者：蓝智
朝代：明
体裁：七言律诗

扁舟九月溯沧波，漂泊其如感慨何。木落江淮秋色老，山连巴蜀暮云多。草堂猿鹤关乡梦，泽国鱼龙入棹歌。白发诸兄强健在，采薇空愧首阳阿。
江上别故人
作者：蓝智
朝代：明
体裁：五言律诗

天涯芳草色，对酒惜馀春。此日沧江别，东风白发新。落花晴傍马，野鸟冷窥人。共勉持风纪，驱驰莫厌频。
江上夜作
作者：蓝智
朝代：明
体裁：七言绝句

晚风吹雪散晴云，移棹沧江入白蘋。梦觉不知天在水，却疑楂影上星辰。
江上对雨
作者：蓝智
朝代：明
体裁：七言绝句

北辞京国秋将晚，南望乡关路转遥。倦客长江对疏雨，荻花枫叶正潇潇。
江上怀二兄
作者：蓝智
朝代：明
体裁：七言律诗

万里驰驱荷圣恩，草堂回首愧诸昆。松楸落日怀新垄，桑苧秋风隔故园。鸿宝漫传丹灶术，玄经空负子云言。岁寒倘遂归田兴，三径犹堪托子孙。
江上晚景
作者：蓝智
朝代：明
体裁：七言绝句

疏雨残云共晚风，长髯乌帽独掀蓬。江山绝似元晖画，浦树沙禽惨澹中。
江上看晚山忆方壶高士
作者：蓝智
朝代：明
体裁：七言绝句

秋树连云日色残，晚风初定绿波閒。方壶老去空能画，不见长江雨后山。
河池县险路
作者：蓝智
朝代：明
体裁：古风

连峰入河池，险路徭人村。乔木尽参天，白日为之昏。上有高石崖，下有清水源。萧萧篁竹丛，落日闻哀猿。职当观民风，载驱隰与原。瘦马嘶不动，瘠童行似奔。山川秋气高，鹰隼宜飞鶱。俯念远人思，仰惭父母恩。东郊有茅屋，时稼绕衡门。揽辔倦行役，徘徊思故园。
泊舟九江
作者：蓝智
朝代：明
体裁：七言律诗

今日泊船九江口，昨日泊船彭郎矶。木叶风高雁初下，蓼花水生鱼正肥。荒城隔浦晴吹角，明月谁家夜捣衣。南望故园秋色晚，青山有意待人归。
泛洞庭湖作
作者：蓝智
朝代：明
体裁：古风

昔歌杜甫洞庭作，壮思高秋动寥廓。天风吹梦岳阳楼，九月扬帆湖水落。中流四望破泠泠，遥天倒浸涵沧溟。龙堆千尺云涛白，鳌背一点君山青。茫茫元气浩无外，巨泽方知百川会。锦浪愁翻滟滪深，黄流怒擘昆山碎。漂吴荡楚注海门，吞云吸梦移山根。东南但见日月出，咫尺常愁云雨昏。轻舟破浪疾如箭，瓣香走谒龙王殿。琴高赤鲤有时逢，温峤燃犀那可辩。偶然风静波不喧，青铜一镜磨苍云。舟人渔子双双过，断雁残鸦个个闻。汨罗欲吊怀沙客，芳洲谁鼓湘灵瑟。清泪空馀野竹斑，忠魂何许枫林黑。古今万事共悠悠，人生有酒且浇愁。喜探禹迹得奇观，濯足沧浪歌远游。
泛湘江
作者：蓝智
朝代：明
体裁：古风

逶迤湘水长，浩荡兰舟远。野旷衡岳秋，天空洞庭晚。芙蓉覆清波，荔薜摇翠巘。径转松林深，崖倾菊花满。依稀辨村落，重叠见丘阪。苍苍林日微，悄悄墟烟断。寒鱼己入夜，栖乌亦知返。旅泊愧倥偬，尘襟藉疏散。山林未如愿，泉石空在眼。挂帆望南斗，中夜哀歌短。
浔州观风作
作者：蓝智
朝代：明
体裁：古风

清浔二江汇，沃野何茫茫。地当山海区，郡属秦汉疆。其俗本淳朴，厥壤宜稻粱。猺獠杂民居，野性固无常。镇绥爽其宜，攘敚肆猖狂。迩来二十年，荆榛化豺狼。朝廷重疆理，兵威清四方。畬耕入赋税，流冗归故乡。鸡犬散墟落，鱼盐集舟航。闾井自熙熙，弦诵亦洋洋。余实忝使职，驱车按炎荒。是时积雨霁，原野浮春光。鸟鸣杂花开，澄波溢陂塘。下以慰疲癃，上以承明良。短章述民风，庶用歌时康。
浮大江之广西途中作
作者：蓝智
朝代：明
体裁：五言律诗

惨淡西门别，苍茫广海行。微风孤棹远，落日大江清。雁带还家梦，云留恋阙情。悲歌一回首，出处念浮生。
浮江望淮上
作者：蓝智
朝代：明
体裁：五言律诗

万古长江险，秋风短棹经。天连一水白，山入两淮青。把酒须明月，乘槎岂使星。云霄望不极，鸿鹄正冥冥。
游东林寺
作者：蓝智
朝代：明
体裁：七言律诗

隔溪兰若有云住，背郭草堂无酒赊。秋色琅玕亭外竹，天香薝卜坐中花。千年龙象当山殿，八月鲈鱼上钓槎。一二老僧皆旧识，松根敲火试春茶。
游井水原寄刘士元熊孟秉
作者：蓝智
朝代：明
体裁：七言律诗

连山西来群马奔，下有流水如桃源。故家尚想衣冠盛，乔木徒悲丘垄存。天际断云横翠黛，沙头疏雨送黄昏。庐峰隐者相邻并，松菊萧萧对掩门。
游天壶道院呈周叔亮佥宪
作者：蓝智
朝代：明
体裁：七言律诗

偶向武夷寻道士，还如刘阮入天台。渔舟日暮桃花雨，仙馆春深竹叶杯。千岁丹砂龙虎伏，五云箫管凤凰来。酣歌更挹浮丘伯，并坐中天百尺台。
湘山寺飞来石
作者：蓝智
朝代：明
体裁：七言律诗

片石罗浮裂断崖，飞空遥镇梵王台。千年虎豹疑星陨，五夜蛟龙共雨来。锡响空山云雾合，杯浮沧海浪波开。至今老衲翻经处，点点天花护碧苔。
湘江晚泊简孟原佥宪
作者：蓝智
朝代：明
体裁：古风

山秋衡霍空，江晚潇湘净。烟景澹苍屏，芙蓉肃明镜。澄波木叶下，落日馀霞映。仰聆幽鸟喧，俯觌文鳞泳。碧石榜轻舟，苍苔踏微径。林昏出樵火，寺远来僧磬。景晏伤旅怀，地幽慊愚性。迹惭箕颍高，身际唐虞圣。三秋持使节，万里奉王命。恩沾雨露深，志仗风霜劲。敢辞道路遥，况接才华盛。静夜发商歌，剑光南斗并。
湘江舟中赋红叶寄友人
作者：蓝智
朝代：明
体裁：五言排律

巫峡清霜下，湘潭落照中。秋容生野桕，寒色带江枫。摇落年华暮，萧疏野望同。帜疑张赵壁，绮类结隋宫。乱落浑如雨，微飘不待风。鹤惊仙顶化，鸡讶斗冠空。宫袂霞绡剪，天坛绛节通。渚莲晴堕片，阶药昼翻丛。畬树延残火，川波饮断虹。林疏分一二，浦极眩西东。朱鸟连星灿，赪虬驭日雄。锦机侵湿雾，荔颗耀晴烘。云白看偏好，厓青点更工。煌煌丹伏鼎，赫赫剑腾丰。寺冷堆僧砌，汀昏映钓篷。巢边惊宿鹊，塞外伴归鸿。颜赭宁怀愧，心丹欲效忠。飘零同泛梗，浩荡逐飞蓬。闭户书应遍，临阶扫未穷。美人秋水外，不用怨题红。
湘阴舜妃庙
作者：蓝智
朝代：明
体裁：五言排律

虞帝南巡日，英皇北望时。翠华春不返，碧草暮相思。万里重湖水，空山二女祠。沉珠真自惜，埋玉竟谁知。斑竹留双泪，苍梧隔九疑。天涯龙驭远，镜里凤情悲。巫雨凄残梦，湘云蔼暝姿。渚芳迎杂佩，波影动灵旗。惨淡思韶舞，凄凉咏楚辞。空馀清夜瑟，幽怨托哀丝。
溪上
作者：蓝智
朝代：明
体裁：五言律诗

落日苍茫雾，寒潭潋滟波。鸟栖浑不定，龙卧欲如何。菡萏秋风老，蒹葭夕露多。惭非垂钓者，聊咏濯缨歌。
溪上
作者：蓝智
朝代：明
体裁：七言绝句

青裙妇女采茶苦，白发老人烧笋甘。松寺雨晴宜晚步，杏花风暖重春酣。
溪桥晚立
作者：蓝智
朝代：明
体裁：五言律诗

天阔浮云尽，山昏落日微。鸟栖当野树，人语共柴扉。岁月且云暮，乡关何处归。邻家响机杼，远客叹无衣。
滁州赠詹齐之
作者：蓝智
朝代：明
体裁：七言律诗

君趋京国凡三仕，我向山林滞一生。放逐共为千里客，艰危相倚十年兄。镜中白发年空老，囊里黄金日渐轻。南望乡关心已折，西风树树动秋声。
癸丑元夕柳州见梅忆泽儿
作者：蓝智
朝代：明
体裁：七言绝句

忽见繁花乱客愁，东风寂寞古龙州。故园稚子无消息，坐对寒江月满楼。
癸卯元日试笔
作者：蓝智
朝代：明
体裁：七言律诗

海国风云气象和，江淮黎庶息干戈。天旋北极星辰近，春入南山雨露多。共喜凤书通紫阙，复闻牲璧祀黄河。野人但愿升平乐，拟续康衢击壤歌。
登凤林寺钟楼作
作者：蓝智
朝代：明
体裁：五言律诗

楼凭青嶂迥，人到上方稀。古寺愁春雨，疏钟送落晖。云林孤迹远，法界一尘微。坐久松风动，飞花落客衣。
相逢行赠徐刚中之建宁兼柬黄彦美总帅
作者：蓝智
朝代：明
体裁：古风

去年逢君紫霞洲，今日逢君沧海头。逢君处处好颜色，叹我年年长作客。被褐昂藏七尺躯，蟠胸磊落五车书。姑苏台北曾走马，越王城南还钓鱼。看花梦想扬州远，采药归来杏林晚。堂上慈亲鹤发长，阶前幼女鹑衣短。见君虽贫不解愁，结交尽是豪雄流。侯门咫尺耻干谒，客路寻常歌远游。我亦扁舟滞江浦，握手相看总羁旅。千年龙剑蚀尘泥，三月莺花老风雨。明日洪塘又送君，离亭诗思正纷纷。黄垆有酒莫漫醉，待余同拟梅仙云。
石镜
作者：蓝智
朝代：明
体裁：五言排律

明韫浯溪上，高悬洞府阴。润疑磨碧玉，坚想铸黄金。日月流光彩，山川入照临。龙精腾变化，虎穴露嵚崟。朗鉴天文丽，虚涵地脉深。须髯窥老狖，毛羽认栖禽。玉女曾遥对，湘君费远寻。菱开朝炯炯，凤去夜沉沉。苔藓那能蚀，尘埃莫漫侵。千秋如献录，万里烛丹心。
破屋
作者：蓝智
朝代：明

坏屋颓垣藤蔓垂，书签药裹乱蛛丝。茅茨又费三年筑，风雨应烦一木支。野老许分林屋住，故人谁寄草堂赀。玄经自笑扬雄苦，门掩寒云有所思。破屋三间不自聊，西风篱落草萧萧。图书满座嗟撩乱，车马何人问寂寥。四壁秋声连蟋蟀，一枝寒雨共鹪鹩。欲知环堵家家乐，愿见兵戈处处销。
破屋·其一
作者：蓝智
朝代：明
体裁：七言律诗

坏屋颓垣藤蔓垂，书签药裹乱蛛丝。茅茨又费三年筑，风雨应烦一木支。野老许分林屋住，故人谁寄草堂赀。玄经自笑扬雄苦，门掩寒云有所思。
破屋·其二
作者：蓝智
朝代：明
体裁：七言律诗

破屋三间不自聊，西风篱落草萧萧。图书满座嗟撩乱，车马何人问寂寥。四壁秋声连蟋蟀，一枝寒雨共鹪鹩。欲知环堵家家乐，愿见兵戈处处销。
磨崖碑
作者：蓝智
朝代：明
体裁：古风

浯溪溪上磨崖碑，尚书之笔刺史辞。蛟龙澒洞雷雨垂，虎豹惨澹风云驰。词严义正意则微，银钩铁画世莫窥。是时妖孽侵唐基，帝星白日西南移。灵武仓卒事亦危，一二老臣共扶持。秋风万里天王旗，乾坤汛扫重恬熙。九重宫阙回春姿，二圣欢乐孝且慈。丰功伟烈何巍巍，周宣汉武宜同时。臣结再拜陈颂诗，勒铭不用鼎与彝。磨高镌坚崖石隳，大书更藉鲁公为。凛然抗贼志未衰，快剑长戟纷离披。碧石漠漠青苔滋，字纵磨灭犹可推。乃知古人用意奇，真与天地同等期。山空江晚舟楫迟，萧萧落叶寒蝉悲。
秋堂图为陈原谦赋
作者：蓝智
朝代：明
体裁：古风

故人家住临川曲，独向秋山结茅屋。太平海宇尚文治，白日弦歌在空谷。贾生亦有政事书，杜陵何必成都居。直从五云叫阊阖，岂顾万里劳舟车。东南烽火连城郭，回首松云隔丘壑。曳裾久食诸侯门，仗剑暂入将军幕。将军一战复城池，五马仍持太守麾。掉舌已能平乱境，苦心端为抚磨痍。黄花红叶公庭静，夜凉却忆秋堂兴。山童扫叶月侵阶，野老闭门云满径。晴窗示我方壶图，匡庐彭蠡秋风初。故乡未报洗兵马，扁舟何处寻鲈鱼。我家卜筑西窗下，兄弟连床书满架。石田春暖蕨薇香，竹屋灯寒风雨夜。自从淮海战尘昏，官府诛求政令烦。无人问字日携酒，有吏催租夜打门。山林虽好难容迹，明年拟作江东客。直道何须光范书，匡时空负刘蕡策。人生须作远大期，丈夫岂惟乡里思。求田问舍徒为耳，富贵功名良有时。
秋夕怀云松先生
作者：蓝智
朝代：明
体裁：古风

夜永倦孤眠，竹凉宜小立。荒林独鹤栖，破屋疏萤入。万壑共秋声，四山惟月色。清赏恨不同，晤言念兹夕。
秋夕怀张山人
作者：蓝智
朝代：明
体裁：五言律诗

鼓角边声壮，林塘夜色幽。凉风动疏竹，明月在高楼。久客形容老，孤城战伐愁。不眠怀魏阙，长啸拂吴钩。
秋夕怀王长文
作者：蓝智
朝代：明
体裁：七言律诗

月落秋山夜正中，飞云寥落海天空。揽衣谁念闻鸡舞，拔剑终期汗马功。河汉星辰连北斗，蒹葭霜露满西风。忧时王粲头如雪，却忆《登楼赋》最工。
秋宿南山别墅
作者：蓝智
朝代：明
体裁：七言律诗

南山雨过未成泥，自起携锄种药畦。屏迹免教时论及，虚心真觉物情齐。鱼知涧藻须深入，鸟畏风枝不受栖。明月满窗谁共宿，白云红树老猿啼。
秋忆西山草堂
作者：蓝智
朝代：明
体裁：五言律诗

山接蓝田近，泉分橘井清。诛茆成小隐，鍊药问长生。一径看松入，千峰共鹤行。谁言江海上，岁晚恋虚名。
秋日旅感
作者：蓝智
朝代：明
体裁：五言律诗

万里秋将尽，三年客未归。寒云愁桂岭，落月梦柴扉。野迥清猿急，江空白雁稀。邻家响砧杵，岁暮叹无衣。
秋日游石堂奉呈卢佥宪
作者：蓝智
朝代：明
体裁：五言律诗

荒郊通径僻，野竹闭门深。白日羲皇世，青山绮皓心。潜蛟多在壑，宿鸟独归林。知尔荷锄倦，时为《梁甫吟》。
秋晓南薰亭望隔江群峰初日宛然如画不知兴之所至斐然成章
作者：蓝智
朝代：明
体裁：古风

扶桑西南丹桂林，初日照耀群峰青。琅玕坠落天杳杳，芙蓉隔水秋冥冥。我骑瘦马踏残雨，乘凉晏坐南薰亭。是时烛龙吐光晶，倒景正挂双玉屏。祥烟庆云忽飞动，翠旌羽盖抟紫清。恍如仙人下云軿，金银宫阙罗蓬瀛。丹青疑对李郭画，诡怪莫测山海经。江波荡漾洲渚横，时有鸟雀啁啾鸣。西山爽气生檐楹，毛发飒飒通神灵。重华一去呼不返，疑山九点浮青萍。黄帝垂衣静四溟，杲杲白日中天行。湘江之竹鸾凤声，吹作箫韶咏太平。
秋雨
作者：蓝智
朝代：明
体裁：五言律诗

林雨秋逾润，川云晚更停。远峰明白塔，古木暗苍屏。野老营茅栋，山僧寄茯苓。干将尘土蚀，犹有气冲星。
程氏之祖世居鹅湖尝题其读书之室曰湖山清隐芳远既居武夷乃以所得况肩吾山水扇面请予赋诗为歌长句
作者：蓝智
朝代：明
体裁：古风

况侯昔居白云中，爱写纨扇生秋风。千岩万壑不盈尺，山桥草阁连青枫。清溪漠漠春流急，苦竹丛深晚烟湿。更言鸡狗傍茅茨，似有豺狼在原隰。度桥一老若忘机，欲行未行风满衣。杖藜恐是避世者，日暮似闻歌采薇。山人望山归未得，画阁想像湖边宅。干戈澒洞十年馀，风雨松楸万山隔。鹅湖山高湖水长，昔翁读书清隐堂。秋林伐木鹤鸣谷，春雨傍船鱼在梁。人生万事浮云变，旅食他乡岁时倦。尚想前贤抱隐沦，始知处世甘贫贱。茅斋西南武夷岑，云雾苍莽龙蛇深。致君尧舜苦无术，万里江湖劳寸心。君不见商山之翁头似雪，一朝羽翼扶汉业。丈夫出处自有时，耕岩钓濑谁能知。
答仲祥见贻之作
作者：蓝智
朝代：明
体裁：七言律诗

平生识君殊恨晚，老去才名谁复过。窗前柿叶书汉隶，江上竹枝闻楚歌。渔舟细雨白鸥静，药圃暖云瑶草多。尊酒相逢又相别，山青水碧奈愁何。
答萧子仁
作者：蓝智
朝代：明
体裁：七言律诗

每忆诗篇共讨论，更烦书札寄殷勤。西风一叶潇潇雨，落日三山渺渺云。碧海鱼龙秋正蛰，空江鸿雁夜多闻。茆檐寂寞黄花晚，欲采寒香远寄君。
答蓝山兄
作者：蓝智
朝代：明
体裁：七言律诗

寄来诗句清如水，思向山中拜老庞。总为玄经生白发，久知丹诀出清江。秋风茆屋芝三秀，春雨蓝田玉一双。也欲论文重载酒，何时剪烛共西窗。
答陈道原见寄山居诗韵
作者：蓝智
朝代：明
体裁：七言律诗

少年自许万人雄，肯念林居野兴同。饭颗诗成惭杜子，鹿门老去忆庞公。青山白水宜春月，紫燕黄鹂共晚风。兴发会随田父饮，放歌未觉酒尊空。
答黄彦美总帅
作者：蓝智
朝代：明
体裁：七言律诗

壮气横飞隘九州，高材一出便封侯。身婴白刃犹坚壁，家散黄金为报仇。禹穴秋风探史记，幔亭凉月共仙舟。管宁老去非忘世，白帽飘飘赋远游。
简旧书有感
作者：蓝智
朝代：明
体裁：七言律诗

高阁藏书半不存，数篇零落更堪论。闭门风雨梨花尽，坏壁尘埃竹简昏。鸣凤徒劳思盛世，获麟何用纪空言。文章漫尔疲心力，陋巷如愚道自尊。
经杜徵君故居
作者：蓝智
朝代：明
体裁：七言律诗

废宅重过忆隐君，閒门秋草漫纷纷。翰林一日承丹诏，文冢千年閟白云。坏壁尘埃封鸟篆，空山风雨失龙文。子孙零落遗书尽，何用清名后代闻。
经石堂追怀卢使君
作者：蓝智
朝代：明
体裁：五言律诗

旧隐仙人馆，曾陪使者车。那知沧海别，不返白云居。山雨荒樵径，窗尘污道书。伤心庭外竹，清影漫扶疏。
经郭先生平川旧居
作者：蓝智
朝代：明
体裁：七言律诗

皓首明时秖布衣，孤坟宿草又斜晖。尘埃几杖遗书尽，风雨园林旧业非。九曲月明猿自吊，三山秋晚鹤空归。多情惟有门前水，春色年年上钓矶。
舟次北津奉寄李复礼葛元哲二先辈
作者：蓝智
朝代：明
体裁：七言律诗

清晨行李出西郭，日午泊船当北津。白沙翠竹自成径，紫燕黄莺时近人。五年戎马未休息，九曲樵渔甘隐沦。安得比邻如李葛，狂歌痛饮度青春。
舟泊延平怀刘仲祥
作者：蓝智
朝代：明
体裁：七言律诗

秋日泊船镡津口，城头高阁风泠泠。潜蛟在涧水常黑，疏雨隔溪山正青。何人望气求双剑，处士闭门谈六经。文公精舍倚南郭，一荐芳洲蘋藻馨。
舟泊沧浪峡期南山贡士不至
作者：蓝智
朝代：明
体裁：古风

春湍壮风涛，舟楫疾如鸟。中流望落日，空阔众山小。馀霞澹明灭，远树晴缥缈。茅屋溪上多，行人晚来少。红浮断岸花，碧浸悬崖筱。游鳞喜深潜，困翮思遐矫。夜宿倚前津，当歌得清醥。回瞻南山色，河汉在林杪。月暗洲渚空，美人烟雾杳。
荅海月大师贻诗问讯
作者：蓝智
朝代：明
体裁：七言律诗

柴门屡枉故人车，草泽元非隐者庐。方士许传鸿宝诀，名山自读马迁书。十年兵甲皇威远，二顷山田岁计疏。赖有忠良扶社稷，不劳音问到樵渔。
落花怨
作者：蓝智
朝代：明
体裁：古风

春风开花花满枝，春雨落花花作泥。飘红堕白不解惜，裁青剪翠空如迷。莫嫌花飞春去早，第恐春归人易老。狂蝶无心恋故枝，游蜂有意穿芳草。江上行人去不归，闺中少妇泪沾衣。春愁萦人无远近，燕子不来花落尽。
蓝原道中
作者：蓝智
朝代：明
体裁：七言律诗

青山西上是蓝田，野草残花共怆然。春日园林非旧主，夕阳丘陇有新阡。百年乔木今犹在，先代遗书许共传。欲向空林荐蘋藻，断碑无字卧寒烟。
蓝涧草堂
作者：蓝智
朝代：明
体裁：五言律诗

橘井云山北，茅斋涧水西。听猿秋树近，扪虱夕阳低。樵子知愚谷，田翁伴醉泥。兴来时得句，自向竹间题。
蓝涧草堂
作者：蓝智
朝代：明
体裁：五言律诗

翠微春雨润，虚白野堂清。道士留丹诀，邻僧问药名。龙归时化剑，鹤过夜闻笙。亦是忘机者，真堪托此生。
蜀江雨霁图
作者：蓝智
朝代：明
体裁：七言绝句

瞿唐雨霁起春澜，空翠楼台杳蔼间。万里桥西花似锦，暮云依旧隔巫山。
西山梦二亲时壬辰岁作
作者：蓝智
朝代：明
体裁：古风

二亲已没逾两月，中夜西窗梦颜色。梦中相见不须臾，觉来血泪空沾臆。秋宵一何长，我梦一何短。黄泉茫茫亲不返，白日飘飘岁云晚。我哭亲不闻，亲来我不见。难招死后魂，尚想生前面。揽衣起坐寂无语，窗外潇潇落寒雨。
谢贾参政荐儒职
作者：蓝智
朝代：明
体裁：七言律诗

内府黄金铸虎符，彤廷湛露锡宫壶。诗书礼乐三军帅，天地风云八阵图。盖世才名称耿贾，经邦事业佐唐虞。鹰扬更待驱群盗，鹗荐何烦记腐儒。
象州江上
作者：蓝智
朝代：明
体裁：五言律诗

山川空历历，舟楫更迟迟。落日江如练，清秋鬓欲丝。孤云晴自远，独鸟晚多疑。未敢辞王事，苍茫问路岐。
贺州道中
作者：蓝智
朝代：明
体裁：五言律诗

茫茫岐路间，尘土损容颜。落业浑疑雨，孤云不在山。残年附书札，尽日望乡关。苦被虚名累，驱驰鬓已斑。
赠南山进士赴邵武录事
作者：蓝智
朝代：明
体裁：古风

兵革久未息，乾坤正艰危。幽人多在野，志士思济时。羡子英妙年，献策白玉墀。仲舒天人学，贾生哀痛词。纵横三千字，感激万乘知。授官八品内，局促山县卑。英英麻姑云，日夕恒见之。上堂具甘旨，下堂咏书诗。南伯荐贤能，引用无嫌疑。樵川江闽会，录事烦剧司。藉尔才识良，纲纪慎操持。君实国右族，已具廊庙姿。况是科第出，岂徒刀笔为。晨兴理舟楫，江水清涟漪。天高霜露肃，日出寒山迟。岂无一樽酒，饯尔远别离。黾勉古人训，树立当自兹。
赠危进
作者：蓝智
朝代：明
体裁：古风

忆昔诵君玉华作，秋月华星动寥廓。已知志士甘渔樵，独忆神仙閟岩壑。贾生少年负经济，阮籍穷途苦漂泊。空谷天寒隐白驹，沧江日暮饥黄鹤。千里犹看杀气昏，十年不见旌头落。布衣各拥将帅权，草莽空谈王伯略。穷冬命驾武夷溪，茆屋山中风雨恶。黄菊花残枫叶疏，与君沽酒花前酌。况闻有书献天子，安得排云叫阊阖。酒酣起舞肝胆雄，宝剑光芒照六合。英豪遇合终有时，丈夫志在麒麟阁。
赠张尚书四十韵
作者：蓝智
朝代：明
体裁：五言排律

皇华天子使，文彩尚书郎。麟趾西河瑞，龙光北斗傍。二星占分野，十月报开洋。海雾清三岛，天威靖八荒。浮楂迎博望，决策用张良。必见金陵复，俱瞻玉节光。自天持凤诏，灵雨护龙骧。当宁劳宵旰，安边仗纪纲。江淮遗草莽，郡邑尚豺狼。汉代黄巾乱，公孙白马狂。朝廷徵李泌，将帅得汾阳。秦巩销烽燧，青徐入稻粱。江平天失堑，海阔地无疆。破竹声相应，投鞭势莫当。釜鱼犹假息，穴兔且深藏。尚肆凭陵恶，须期杀伐张。大军兼水陆，小丑负城隍。逆境多流血，凶徒尚裹疮。弄兵怜渤海，焚玉惜昆岗。自古称怀远，由来戒杀伤。帝心惟恻隐，兵势敢披猖。冠盖通南极，丝纶下朔方。投戈荣锡爵，捲甲付银章。舜德三苗服，周询六辔扬。七闽开道路，九曲引舟航。仙馆烟霞晚，精庐树木凉。腐儒叨泛爱，清论耿难忘。惨淡干戈地，萧条翰墨场。扬雄词赋苦，潘岳鬓毛苍。壮志甘沦落，幽怀倍激昂。中兴期汉武，小雅美宣王。图画云台峻，讴歌海宇康。黄金收騕袅，紫气识干将。畎亩身何用，江湖兴自长。避人从白帽，方士与青囊。葵藿终倾日，松筠久傲霜。谬蒙三握发，愁缓九回肠。不待除蜂蚁，唯应致凤凰。牛歌伤白石，渔父爱沧浪。我亦依耕钓，君还佐庙堂。
赠镏彦炳典签从军南剑
作者：蓝智
朝代：明
体裁：七言律诗

二月山城逢故人，野亭杯酒共情亲。江湖戎马艰难日，风雨啼莺寂寞春。照夜藜光浮蠹简，冲星剑气动龙津。坐陪元帅清南海，应有新诗寄隐沦。
赠隐者
作者：蓝智
朝代：明
体裁：五言律诗

风云蛇阵将，山水鹿门居。报国曾留剑，归田始读书。雁秋湖水落，蝉露柳条疏。别梦关山远，松窗夜月虚。
赠青莲居士
作者：蓝智
朝代：明
体裁：古风

骐骥伏枥下，非无汗血姿。鸿鹄在泥途，其羽苦低垂。高贤昔未遇，多为世俗嗤。况子谪仙裔，风流今在兹。悲歌气雄壮，文彩光陆离。致身宪掾曹，纲纪实所司。苦节鬼神畏，心正天地知。调高听者寡，直道众皆疑。终然脱鞿鞅，浩荡从此辞。西山小茅屋，秀色当武夷。子真居谷口，黄公歌采芝。往来每乘兴，杯酒时共持。苦吟因病瘦，疟鬼故相欺。有才日沈沦，乾坤正艰危。豺虎满空村，蛟龙犹在池。我尚困衡门，十年坐书痴。济世已无策，忧时空赋诗。国当用武士，选廉何能为。北阙高嵯峨，青云行有期。若能据要路，先为救疮痍。
赠黄道士
作者：蓝智
朝代：明
体裁：五言律诗

嗜酒年应长，餐霞术更微。青山司马隐，白石牧羊归。鹤梦游三岛，禅关转一机。人间未可往，沧海正尘飞。
赤壁
作者：蓝智
朝代：明
体裁：古风

长江西来雨如雾，赤壁苍苍风雨暮。草木犹疑横槊时，尘沙尚忆焚舟处。乌林渡口下舳舻，曹瞒已料无全吴。阵前部曲奔先主，眼中谈笑轻周瑜。君臣谋合士贾勇，玉帐旌旗亦飞动。楼橹晴空烟焰高，鱼龙白日波涛涌。荆门牢落驻残兵，野旷不闻鼙鼓声。战骨秋埋湖外草，捷书夜报石头城。雄图霸气两消歇，地老天荒秋一叶。石上残碑过客题，沙中古剑渔人得。汉王祠枕碧山隅，诸葛台荒野鸟呼。千年忠义出师表，万里江山八阵图。
迁江道中
作者：蓝智
朝代：明
体裁：五言律诗

渺渺川云白，萧萧木叶黄。羸骖秋日短，倦鸟暮天长。不学疏儒术，无才愧宪纲。清风肃蛮徼，千古想虞唐。
过云洞岭
作者：蓝智
朝代：明
体裁：五言律诗

路出千林迥，山连五岭遥。石崖悬度栈，野树卧通桥。涧饮犹防蛊，畬耕尽属徭。夕阳驱瘦马，鬓影漫潇潇。
过云洞岭宿暮村田家
作者：蓝智
朝代：明
体裁：七言律诗

马度危峰雪未乾，鸦鸣荒馆日初残。少陵自爱羌村好，太白空歌蜀道难。万里敢辞王事苦，一杯聊放客怀宽。梅花相伴天涯远，月色江声对倚栏。
过太平州作
作者：蓝智
朝代：明
体裁：五言律诗

带雨辞京口，观风出广西。江吞淮树小，城压楚云低。湖冷三秋雁，山寒半夜鸡。宦情兼旅思，远愧鹿门妻。
过安庆城怀故元帅余阙廷心
作者：蓝智
朝代：明
体裁：古风

石城何巍巍，江水亦沄沄。野鸟悲战场，崩沙馀血痕。在昔余元帅，仗钺临孤军。两淮独控扼，群盗多崩奔。由来必争地，极力相并吞。楼船西北来，杀气吹辕门。烟火万灶列，剑戟如云屯。四邻援既绝，六载功莫论。仰攻壁垒坚，苦战风尘昏。如何麟凤姿，竟殪豺虎群。兵摧地为裂，鼓绝天不闻。烟飞睢阳城，星陨五丈原。至今死忠人，白骨缠草根。身为大国将，名与长江存。六合已一家，青山犹故坟。悲歌对落日，一吊忠贞魂。
过巢云故亭
作者：蓝智
朝代：明
体裁：五言排律

故老投簪日，林园接武夷。贫甘诗酒乐，病耻国家危。惨淡群龙斗，苍茫九鼎移。新愁冲雨雪，旧梦隔茆茨。苔涩弹棋石，荷枮洗墨池。空堂宾客散，长路死生疑。竹冷题诗处，山空堕泪时。凄凉亭上月，徒起九原悲。
过巢云故亭
作者：蓝智
朝代：明
体裁：七言律诗

门前豫章大十围，野桥流水相因依。天晴茅竹数峰出，春暖桃花双燕飞。风高隐几闻伐木，日暮杖藜歌采薇。杜陵旧业无处问，溪上草堂今是非。
过诸葛古城
作者：蓝智
朝代：明
体裁：五言律诗

诸葛旧屯兵，东郊尚古城。山馀驻马迹，江有卧龙名。怪石疑戈甲，高云想旆旌。秋风吹大树，萧瑟独含情。
述怀
作者：蓝智
朝代：明
体裁：古风

烦忧不自整，出门欲何之？遥登西北丘，怅望沧海涯。兴随积水极，心与浮云驰。乔木无留叶，流光去如遗。昔感仓庚鸣，今聆蟋蟀悲。谅非金石躯，齿发日夜衰。斗酒呼良朋，为乐当及时。圣贤不得志，空言竟无施。徒有千载名，寂寞何所知。
送京学危提举奉旨代祀文公祠墓加封齐国公
作者：蓝智
朝代：明
体裁：七言律诗

圣主崇文礼大贤，儒臣持节过林泉。太公旧履山河在，宣父遗经日月悬。玉瓒晓分仙掌露，石门晴散御炉烟。清朝盛典于今见，勒石名山颂万年。
送别赵子将
作者：蓝智
朝代：明
体裁：五言律诗

故人川上别，风雨送行舟。岁暮歌黄鹄，江清见白鸥。青云怀楚璧，秋水佩吴钩。看尔飞腾志，周南岂滞留。
送卢宪副持节海南
作者：蓝智
朝代：明
体裁：七言律诗

三年独爱山居好，万里今传使节来。南极风霜清岭海，中天日月照蓬莱。州连铜柱山多瘴，水接朱崖地有雷。从此遐荒重裳衮，文星早晚近三台。
送夏志衡检校赴省兼柬仲晦
作者：蓝智
朝代：明
体裁：七言律诗

风尘一剑静边隅，松菊空山尚隐居。入幕共推毛义檄，专门自守夏侯书。秋高岛屿潮声壮，日落江湖雁影疏。若见吾宗贤检校，为言疏懒寄樵渔。
送孟宽希年入京
作者：蓝智
朝代：明
体裁：五言律诗

月旦推文学，丘园起力田。尽知官可贵，谁道野无贤。散木留空谷，虚舟在远川。白头成底事，闭户枕书眠。
送春词
作者：蓝智
朝代：明
体裁：古风

把酒送春春欲归，落花无言愁不飞。天涯万里不忍别，杜宇啼乾枝上血。离亭芳草色萋萋，不为东君绊马蹄。伤心燕子衔将去，绿阴细雨帘栊暮。小园桃李明年开，土牛迎春春早来。但愿花枝长好人长健，岁岁年年一相见。
送欧阳士鄂赴京
作者：蓝智
朝代：明
体裁：七言律诗

沧溟万里泛楼船，好借南风送上天。望气欲求欧冶剑，济时宜著祖生鞭。朝廷俭德能怀远，将帅论功颇自贤。林下耕锄头已白，愿歌帝力似初年。
送王仲京航海趋京
作者：蓝智
朝代：明
体裁：七言律诗

楼船万里赴京师，沧海澄清白日迟。龙御九霄开凤阙，鹏飞六月息天池。王褒献颂终持节，贾谊封书在济时。却向五云瞻北极，祇惭孤鹤恋南枝。
送郑彦斌归新安
作者：蓝智
朝代：明
体裁：古风

越王城头花似霰，越王城下江如练。倦客三春正忆归，美人千里初相见。羡君之才不作官，知君有酒常开颜。朝阳鸣凤在中野，白云黄鹤怀青山。王门曳裾今几载，宾主风流擅文采。竹书灯火卧西窗，玉帐旌旗镇南海。南海鱼肥荔子香，君独胡为念旧乡。秋风落叶茅茨晚，春草啼鸦丘垄荒。新安山水柬南美，洙泗渊源有朱子。莫将三绝动君王，但用六经训闾里。伯也看山入武夷，清泉白石共题诗。约君明日扁舟发，烂醉幔亭溪上月。
送郭按察还朝
作者：蓝智
朝代：明
体裁：古风

圣主垂衣治天下，遣使南行访儒者。要令多士尽归朝，肯使一才閒在野。七闽僻陋山海隅，民风稍稍敦诗书。十年戈甲乱离有，前代衣冠零落无。使星昨夜躔南极，六辔皇华度原隰。霜雪遥看鹰隼飞，风雷欲起蛟龙蛰。千岩万壑紫芝春，白发青灯一二人。已无扪虱谈兵略，那有非熊隐钓纶。玉节春风凤池上，长江细雨桃花浪。星临华盖近天颜，云绕蓬莱拥仙仗。野人亦有蝼蚁情，洗兵愿见黄河清。唐虞之君稷契佐，四海九州歌太平。
送野士弘状元扶侍还京
作者：蓝智
朝代：明
体裁：七言律诗

曾叩中天虎豹关，遥瞻华盖觐天颜。春风綵笔金銮殿，晓日宫花玉笋班。兵甲十年为客久，楼船五月侍亲还。明年骢马来南国，肯访茆茨过此山。
送闽宪史丘子胤回三山
作者：蓝智
朝代：明
体裁：古风

我昔南游访蓬岛，越王城郭生芳草。钓龙台下晚潮空，道山亭上秋风早。朱楼绮户歌太平，边尘不惊河水清。祗将六籍论经济，何用万里求功名。岂信流光不相待，风景未殊人事改。羞将药裹对青山，独向云林望沧海。浮丘之子黄鹤姿，羽人曾作沧洲期。醉持瑶草渡弱水，笑接白云来武夷。昨朝别我三山去，却忆当年旧游处。世事悠悠西浦波，愁心历历洪塘树。人生行乐在青春，出门四顾多烟尘。少年裘马誇意气，自古文章难致身。山川萧瑟年华晚，季子貂裘霜雪满。扁舟何处梦相思，月落江空雁声远。
送霍拱辰归建安
作者：蓝智
朝代：明
体裁：七言律诗

文星光彩动皇州，博士曾同万里游。晓日蓬莱丹凤阙，西风苜蓿紫霞洲。船经吴越千峰雨，水落潇湘一雁秋。两地相思各回首，残蝉衰草共离忧。
郊居
作者：蓝智
朝代：明

郊居颇岑寂，疏懒谐愚性。雨过茅屋凉，蝉鸣晚山静。坐来尘虑空，始觉心源瑩。月出樵牧还，松风答清磬。
郊居
作者：蓝智
朝代：明
体裁：古风

郊居颇岑寂，疏懒谐愚性。雨过茅屋凉，蝉鸣晚山静。坐来尘虑空，始觉心源莹。月出樵牧还，松风答清磬。
郑居贞别驾归閒未久又以明经赴召因敬题春江别意图为饯
作者：蓝智
朝代：明
体裁：七言律诗

谷口归来未及耕，春风又送趣装行。应知经术怀匡济，不许山林避姓名。此日仙舟真惜别，何年诗社更寻盟。黄河泰华如重览，满路棠阴旧政声。
采石舟中寄子正佥宪
作者：蓝智
朝代：明
体裁：五言律诗

共醉黄垆酒，还登采石舟。澄江晴吐月，独树晓生秋。去国一身远，怀乡半夜愁。明朝陪使节，一上岳阳楼。
重柬云松
作者：蓝智
朝代：明

古人相训戒，随事示规箴。自倚交非浅，谁知语已深。由闻应洗耳，禹拜未虚心。请为歌三复，终期一嗣音。一日三秋意，诗人入咏歌。五伦兴教化，六义自研摩。僻巷非当路，閒门自养疴。梦回风竹动，疑是佩声过。
重柬云松·其一
作者：蓝智
朝代：明
体裁：五言律诗

古人相训戒，随事示规箴。自倚交非浅，谁知语已深。由闻应洗耳，禹拜未虚心。请为歌三复，终期一嗣音。
重柬云松·其二
作者：蓝智
朝代：明
体裁：五言律诗

一日三秋意，诗人入咏歌。五伦兴教化，六义自研摩。僻巷非当路，閒门自养疴。梦回风竹动，疑是佩声过。
金州上湘原作寄张观复李子上
作者：蓝智
朝代：明
体裁：七言律诗

乔木苍苍覆古城，人家鸡犬似升平。清湘一水涵秋色，黄叶千峰送晚晴。地接东溟瞻日近，天空南斗觉星明。轺车奉诏观风俗，石壁题诗纪政成。
鍊药斋中喜明远宪使相过
作者：蓝智
朝代：明
体裁：七言律诗

日长鍊药坐空斋，远荷高情枉骑来。兔捣玄霜天上剂，蚁浮清露掌中杯。春云覆屋丹初熟，暮雨钩帘鹤自回。千岁崆峒未华发，喜瞻南极近三台。
铜雀台瓦
作者：蓝智
朝代：明

曹瞒骋志吞刘社，铜雀台高瞰中夏。徒知扼腕有卧龙，岂料垂涎已司马。万里河山尚出师，九原魂魄归何时。清秋风雨满林树，落日笙歌绕穗帷。翠娥红袖恩情绝，废冢荒台狐兔穴。空馀片瓦落人间，千载英雄磨未灭。
铜雀台瓦
作者：蓝智
朝代：明
体裁：古风

曹瞒骋志吞刘社，铜雀台高瞰中夏。徒知扼腕有卧龙，岂料垂涎已司马。万里河山尚出师，九原魂魄归何时。清秋风雨满林树，落日笙歌绕繐帷。翠娥红袖恩情绝，废冢荒台狐兔穴。空馀片瓦落人间，千载英雄磨未灭。
闻张志道学士旅榇自安南回
作者：蓝智
朝代：明
体裁：七言律诗

两朝翰苑擅挥毫，白发萧萧撰述劳。使出海南金印重，文成天上玉楼高。孤舟恨别三春草，落月归魂万里涛。欲托漓江将絮酒，幽兰丛桂赋离骚。
闻浙西贼退有感
作者：蓝智
朝代：明
体裁：古风

往年江淮群盗起，剋复至今烦王师。空令朝廷思猛将，复见官府徵健儿。大江之南十数郡，残破无有完城池。五年杀气缠沧海，万里妖氛拥赤眉。秋风萧萧吹鼓角，白日杳杳多旌旗。井邑正困军需急，京城却忧海运迟。筑坛授钺竟虚设，血战更藉西南夷。此辈岂能真为国，劫掠何异盗贼为。宵衣尚劳社稷计，汗马正聚风云期。鼎鱼穴蚁未足虑，赋敛不已民疮痍。呜呼安得黄河水，清洗兵甲再见至元中统时。
闻蓝山兄寓滁州
作者：蓝智
朝代：明
体裁：五言律诗

番水初传信，滁山想定居。秋吟兼蟋蟀，晚饭得鲈鱼。落月沧江阔，凉风白发疏。兵戈关塞隔，不敢问何如。
闻诏
作者：蓝智
朝代：明
体裁：五言律诗

下诏蠲秋赋，为恩不亦宽。农安思报主，力尽敢辞难。商旅歌趋市，囚奴罢入官。无偏王道在，休作汉唐看。
阳朔江上
作者：蓝智
朝代：明
体裁：七言律诗

东出桂林三百里，江水江花总胜游。石崖倒影紫玛瑙，野鸟对鸣黄栗留。山中茆屋有谁住，松下茯苓应可求。勾漏洞南瑶草碧，欲凭老鹤问丹丘。
雨中
作者：蓝智
朝代：明
体裁：五言律诗

黯黯云垂野，潇潇雨满林。晚山归鸟尽，秋草闭门深。落叶萧条树，空城断续砧。烦忧兼独立，谁识此时心。
雨中上龙门江
作者：蓝智
朝代：明
体裁：七言绝句

沙头新水绿无痕，茆屋孤烟已近村。岭海三年心力倦，卧听春雨上龙门。
雨中同孟原佥宪登嘉鱼亭
作者：蓝智
朝代：明
体裁：五言律诗

高阁流莺外，荒城驻马前。江寒三月雨，春老百蛮天。折柳悲横笛，飞花落钓船。乾坤总羁旅，把酒意茫然。
雨中喜刘俊民孔克逊相过
作者：蓝智
朝代：明
体裁：七言律诗

茅檐高卧养微疴，远辱将军并辔过。山色更兼微雨好，莺声偏傍落花多。惭无鸡黍频供给，喜有渔梁共啸歌。孔氏诸孙尤好学，古书蝌蚪近如何。
雨中怀李孟和
作者：蓝智
朝代：明
体裁：七言律诗

热病数日不能起，凉天一蝉徒自悲。无衣但恐霜雪盛，有酒不忧筋力衰。绿苔晚雨荒书屋，黄叶秋风动鬓丝。颇讶故人音问绝，经句不见李陵诗。
雨中柬王幼度
作者：蓝智
朝代：明
体裁：古风

客子清晨卧江阁，老树闭门风雨恶。渔舟满眼乱波涛，杀气冥冥塞寥廓。地炉火冷席无毡，短衣百结双履穿。寒食清明不归去，故山松柏空云烟。先生适自江东至，行李兼旬共留滞。登楼王粲漫多才，献策刘蕡甘下第。三鳣聊尔拥皋比，一鹗未负风云期。青春白日麟凤远，长林丰草豺狼饥。十年烽火暗南极，戎马纷纷未休息。朝廷耆旧困草莱，乡里儿童誇膂力。我今旅食向孤城，君亦胡为念远行。人生只在意气合，世上未觉文章轻。野人岂知天下事，杜宇夜啼花满地。狂如贾谊惟痛哭，贫似扬雄空识字。昨夜封书与雁归，妻孥应怪苦回迟。丈夫磊落志千载，一日穷途何足悲。
雪中送舒文质归广信
作者：蓝智
朝代：明
体裁：五言律诗

积雪千峰迥，空林一鸟归。客愁南浦树，乡梦北山薇。风雨荒茅屋，兵戈老布衣。饥寒兼盗贼，出处寸心违。
雪后舟泊武夷
作者：蓝智
朝代：明
体裁：五言律诗

泊舟青嶂下，回首翠微间。残雪孤村树，归云何处山。石门无犬吠，松径有僧还。书剑嗟漂泊，山林未得闲。
雪晓
作者：蓝智
朝代：明
体裁：五言律诗

老树依茅屋，寒山对县门。愁云连五岭，积雪在孤村。灯影鸣鸡乱，林光宿鹤翻。关河一万里，岁晏复何言。
雪景寄契原鲁应奉
作者：蓝智
朝代：明
体裁：古风

冻雨萧骚雪复作，老树荒云冰满壑。穷冬日日南极昏，杀气时时北风恶。此时高楼望八荒，一色山川共城郭。岂无渔艇在江湖，稍有人烟辨墟落。村中人少虎狼多，野外草深禾黍薄。春雷何处起潜蛟，寒霰空庭噪饥雀。玉堂供奉高昌公，走马居庸度沙漠。归来茅屋卧青毡，脩竹清风动寥廓。时危安得屡促席，坐对高寒宜晚酌。长林惨惨烟水空，时有飞来双白鹤。
顺昌道中
作者：蓝智
朝代：明
体裁：五言律诗

蓐食鸣鸡晓，空山啼鸟春。远钟何处寺，残月独行人。书剑嗟黄发，江湖起战尘。南游未得意，北望正凝神。
题云谷读书图
作者：蓝智
朝代：明
体裁：古风

群峰俯清川，空谷多白云。结屋松桂间，放歌麋鹿群。朝霏散东崦，夕爽浮西轩。图书列几案，岁莫予何言。
题借鹤轩
作者：蓝智
朝代：明
体裁：古风

华轩俯流水，绿树鸣春禽。美人发商歌，燕坐调清琴。白鹤出瑶池，霜毫映秋月。借尔尘外姿，充君眼中物。鹤鸣松风动，鹤舞松露晞。缑山落日閒，华表千年归。君家好兄弟，一一富文艺。时危万里心，天远九皋唳。南寻武夷君，吹箫上青云。由来鸾凤雏，耻与鸡鹜群。烟尘暗江海，客鬓年年改。白鹤望不来，青山久相待。美人湖上亭，蕙帐风泠泠。笑煞王右军，空书换鹅经。
题刘正椿桂图
作者：蓝智
朝代：明
体裁：七言律诗

灵椿丹桂人间少，又说君家报施深。三世传忠书满屋，一门积善杏成林。功名谁似幽人志，廿旨宁违孝子心。野老久无城府迹，披图还欲远相寻。
题刘立道都事光尘隐居卷
作者：蓝智
朝代：明
体裁：古风

刘侯天机深，磊落见高致。夙慕李老聃，云师柳下惠。大隐城市居，高斋静而閟。蓬蒿翳环堵，松竹连苍翠。清江达者流，古色垂篆隶。载闻光尘训，足示和同义。东方杂诙谐，梅福称隐吏。出处俱逃名，俯仰聊玩世。君今佐大藩，盘错当利器。兵戈满东南，民力日凋敝。郎官悲冗员，亦足展经济。天子需贤良，苍生赖恩惠。致身庙堂上，论列正治具。慎勿混薰莸，终须别泾渭。功成却归来，浊酒还共醉。
题古木苍藤图
作者：蓝智
朝代：明
体裁：七言绝句

风云气质雪霜踪，独立空山惨淡中。惭愧藤萝争附托，年年春色换青红。
题听雪舟卷
作者：蓝智
朝代：明
体裁：古风

彤云冻合山阴道，老鹤虚舟梦琼岛。天地无声夜寂寥，短篷碎玉风萧萧。月白江清坠枫叶，寒重不闻苇葭折。明朝洗耳听清流，写作江湖听雪舟。
题子陵图赠严伯新
作者：蓝智
朝代：明
体裁：古风

高台苍苍富春渚，老树凝云苔色古。客星夜入紫微垣，羊裘暮钓沧江雨。大贤隐德辞万钟，诸孙啸傲江湖东。干戈满地岁时晏，展卷山水来清风。
题对海楼图
作者：蓝智
朝代：明
体裁：七言律诗

万里沧溟万里天，高楼一望思茫然。秋风麟凤通三岛，春雨鱼龙混百川。每对苍茫初浴日，几看清浅又成田。飞鸿点点云帆小，犹似童儿采药船。
题廖监河行轴
作者：蓝智
朝代：明
体裁：七言律诗

王制昔闻书泽禁，圣朝今见设渔官。壮龄膴仕荣新授，鏖战成功带旧瘢。网罟既征田赋减，舟航兼算水程宽。瓜时正及秋风起，一鹗扶摇九万抟。
题方方壶垂纶图
作者：蓝智
朝代：明
体裁：古风

霜落江头枫树林，鲈鱼正肥江水深。扁舟坐钓者谁子，白发不知忧世心。濠梁鱼我相忘久，日煖丝纶轻在手。隔篷呼妇炊香粳，舣棹呼儿买春酒。芦花两岸秋茫茫，食鱼岂必河之鲂。青天无云月在水，扣舷静夜歌沧浪。崎岖道路恐豺虎，烟波不受人间苦。久无渭水猎非熊，那有客星动明主。嗟予尘土具二毛，方壶员峤秋风高。持竿明日拂云海，一举会须连六鳌。
题李息斋墨竹
作者：蓝智
朝代：明
体裁：七言绝句

萧萧晴影动秋风，春老湘江碧玉丛。夜半酒醒吹短笛，起看栖凤月明中。
题李遵道枯木图为建安朱炯作
作者：蓝智
朝代：明
体裁：古风

君家枯木称小李，老干杈枒翠微里。忽看怪石起陂陀，复有疏篁映秋水。年年雨露长莓苔，落叶悲风惨澹来。日暮天寒鬼神护，深山大泽栋梁材。牧童樵子不敢近，似有龙蛇此中隐。故将露叶拂晴柯，曾倚云根长春笋。李侯画竹世有名，偶见此图双眼明。山中黄绮操同古，林下夷齐节独清。炯也曾为玉京客，挂席海天秋月白。琅玕在谷灵凤栖，珊瑚出水神鱼泣。我本野人溪上居，疏篁古木临阶除。息阴时复朝隐几，汗简徒劳晚著书。已知樗散非时用，回首何须万牛重。桃李花多漫得春，松柏青青岁寒共。
题林士衡所画揭学士方壶歌图并寄葛原哲经历
作者：蓝智
朝代：明
体裁：古风

方壶之山东海上，鱼龙出没风涛壮。贝阙珠宫亦渺茫，白云黄鹤空惆怅。上清道士方方壶，笔底江山开画图。方丈蓬莱紫翠合，南宫北苑丹青俱。山中龙虎丹庭熟，白发萧萧映秋竹。仙家岁月谁与期，人世兵戈自相促。林生笔力回万牛，倚棹幔亭风雨秋。十年却忆壶中隐，万里长怀天上游。新图萧瑟松树老，我思美人隔烟岛。谪仙何处驾长鲸，杜甫空歌拾瑶草。秋山木落山正空，客行已逐南飞鸿。明年把钓三山去，更向丹丘问葛洪。
题江山小影屏风
作者：蓝智
朝代：明
体裁：五言排律

幕府青春好，中郎画笔精。水疑沧海阔，山似武夷清。玉气通玄圃，霞标散赤城。桃源深处入，松籁静中生。浦绿思捐佩，江清拟濯缨。鸥边分野艇，鹤下辨柴荆。树色依屏浅，薇香点墨轻。忽看茆屋趣，好听采樵声。拄笏迎朝爽，钩帘对晚晴。径无豺虎迹，庭有凤凰鸣。回首蓝田隔，何时草阁成。江湖犹在眼，丘壑正含情。
题汪思原耕读轩
作者：蓝智
朝代：明
体裁：古风

南山多白云，中有幽人庐。稽古志高尚，治生遂閒居。晨耕陇上田，夕咏窗间书。筋力岂不疲，性情聊自舒。嘉苗雨露深，蠹简尘埃馀。耒耜慕伊稷，弦琴诵唐虞。鸟鸣布谷晚，萤聚下帷初。播殖乃有穫，研覃谅非迂。三冬编屡绝，卒岁瓶可储。乐哉耦耕人，允矣君子儒。
题涂节妇卷
作者：蓝智
朝代：明
体裁：五言律诗

守节艰难日，遗孤抚育时。山河存信誓，风雨护倾危。遐寿宜重庆，佳名已远知。他年贞淑传，乡国有馀师。
题温日观蒲萄
作者：蓝智
朝代：明

数藤马乳秋风晚，一架骊珠夜月明。忆作草堂看画日，惠连诗句独先成。开士名流温日观，最能泼墨作蒲萄。君家此本何年物，仿佛前人笔格高。
题温日观蒲萄·其一
作者：蓝智
朝代：明
体裁：七言绝句

数藤马乳秋风晚，一架骊珠夜月明。忆作草堂看画日，惠连诗句独先成。
题温日观蒲萄·其二
作者：蓝智
朝代：明
体裁：七言绝句

开士名流温日观，最能泼墨作蒲萄。君家此本何年物，仿佛前人笔格高。
题湖山秋意图
作者：蓝智
朝代：明
体裁：七言绝句

白水青山澹澹秋，晚凉同醉木兰舟。西风无限江南意，杨柳芙蓉不解秋。
题璋上人所藏温日观墨蒲萄
作者：蓝智
朝代：明
体裁：古风

鲛人织绡翡翠宫，骊珠滴露垂玲珑。老禅定起写秋影，空山月转双梧桐。忆昔初移大宛种，苜蓿榴花俱入贡。蓬莱别馆绿云深，太液晴波水晶重。贝南之国昙所居，生纸颠倒长藤枯。墨池秃尽白兔颖，天风吹堕青龙须。祇园马乳秋初熟，点缀鹅湖云一幅。醉草犹疑怀素狂，寒梅顿觉华光俗。野棠千尺手所栽，兵戈芜没同蒿莱。日斜对画独回首，诗成谁置西凉酒。
题秋山访隐图
作者：蓝智
朝代：明
体裁：七言律诗

草堂忽有故人寻，野店山桥转石林。渺渺白云行径远，萧萧黄叶闭门深。脱巾自漉床头酒，卖药新修壁上琴。世事匆匆良会少，一宵论尽十年心。
题秋江云树图
作者：蓝智
朝代：明

草阁柴扉入翠微，碧云红树晚依依。美人何事秋江上，采得芙蓉未肯归。老树晴云半有无，雨馀秋色满江湖。扁舟也欲投簪去，何处青山似画图。
题秋江云树图·其一
作者：蓝智
朝代：明
体裁：七言绝句

草阁柴扉入翠微，碧云红树晚依依。美人何事秋江上，采得芙蓉未肯归。
题秋江云树图·其二
作者：蓝智
朝代：明
体裁：七言绝句

老树晴云半有无，雨馀秋色满江湖。扁舟也欲投簪去，何处青山似画图。
题程芳远所得方方壶写大王峰
作者：蓝智
朝代：明
体裁：古风

魏王炼丹武夷顶，石洞千年松桧冷。凭虚楼阁散虹光，积翠峰峦荡云影。狂歌披发有金公，曾共方壶隐此中。半夜龙神问丹诀，西风一鹤度辽东。方壶爱此不得住，西入仙岩种琪树。寻常一笔扫云烟，三十六峰在庭户。鹅湖之水春茫茫，梅林独客又还乡。壶中点染出小米，溪上嵯峨怀大王。我昔曾陪幔亭宴，别来岁月如飞电。王母青鸾夜不归，神君白马秋难见。金蟾谷口久相期，铁笛岩前漫一吹。锦浪芙蓉晴滉瀁，翠屏茅屋晚参差。洞门铁锁苍苔静，芝草琅玕满幽径。黄金大药鼎烟微，白木长镵山雪盛。更约幽人把钓过，扁舟白发弄清波。刘郎载酒题春雨，九曲桃花入梦多。
题篁棘幽禽图
作者：蓝智
朝代：明
体裁：七言绝句

春山啼鸟杂花香，丛棘修筠各自芳。何似梧桐西掖树，千年鸣凤向朝阳。
题罗浮日观图
作者：蓝智
朝代：明
体裁：古风

青牛老人眼如漆，曾上罗浮观海日。三更波浪涌金轮，五色云霞曜丹室。是时海宇无纤埃，罡风不动天门开。赤乌刷羽影腾翥，六龙揽辔晃徘徊。下视人寰皆梦境，西楼未转银河影。因看草木曙光迟，始信蓬莱春昼永。归来化国望尧天，武陵庐阜清辉连。人生万事驹过隙，回首罗浮心惘然。乾坤澒洞风尘起，振衣思入空青里。漱精亦足致神仙，曝背犹堪献天子。春山茫茫多白云，大药功成弟子分。石崖夜绕龙虎气，玉佩晨朝鸾鹤群。嗟我十年茅屋下，葵藿微忱空在野。临风却忆鲁阳戈，日斜更对方壶画。
题老君洞
作者：蓝智
朝代：明
体裁：古风

混沌始凿开玉融，瑶台隐映青芙蓉。下有洞穴如崆峒，玉楼十二高玲珑。丹崖紫气浮空濛，何年玄元降其中。伐毛洗髓游太空，遗形岁久重岩崇。元精变化不可穷，庞眉皓首成老翁。玉局俨坐神霄宫，狮子前导猿后从。幡幢飘飘羽盖重，海月照见香炉峰。宝剑倒挂苍精龙，石梁悬瀑声琮琮。我来飞雪当严冬，瑶草凝碧桃花红。花间一笑双舞童，授以素书石髓封。道言五千方击蒙，窅兮冥兮道之宗。无为自然成汝功，谷神玄牝翕以通。寿命天地相始终，吁嗟小臣等蠛蠓。上帝有敕按疲癃，万里驰驱双鬓蓬。人间岁月苦匆匆，投簪未暇巢云松。白鹤飞去天南东，长歌林谷来清风。
题老君洞
作者：蓝智
朝代：明
体裁：七言律诗

老君洞前瑶草春，桃花吹雨红纷纷。千年白发化黄石，半夜玉箫来紫云。琼林鸾鹤朝梵气，丹井蛟龙护隐文。欲向峰头扫明月，流霞招得武夷君。
题舜庙
作者：蓝智
朝代：明
体裁：七言律诗

虞帝传闻葬九疑，苍梧远在桂江湄。空山黼黻瞻龙御，落日箫韶想凤仪。墓木曾经巡狩地，风云谁见陟方时。空遗二女潇湘曲，明月沧波万里思。
题芳远藏秋江濯足图
作者：蓝智
朝代：明
体裁：古风

客有倦游者，濯足长松下。脱屣临清流，忘机在中野。乾坤正澒洞，云水共潇洒。有耳自不闻，谁能效由也。
题苍雪轩
作者：蓝智
朝代：明
体裁：古风

脩竹生夜凉，华轩淡秋色。露华洗苍翠，冰影含清白。恍然天地空，似与琼楼通。群仙列翠葆，六花散天风。爽气集庭皋，寒声动林杪。龙吟瑶水暮，凤舞霜台晓。点点苍梧云，萧萧嶰谷春。聊歌郢中曲，赠尔淇澳人。
题茅山道士张伯雨诗卷
作者：蓝智
朝代：明
体裁：七言律诗

江东道士张伯雨，灵书曾授大茅君。瑶台鹤梦三清露，玉洞龙文五色云。碧落空歌来幻眇，黄庭梵气结絪缊。武夷别有宾云奏，不共清猿月下闻。
题道山亭
作者：蓝智
朝代：明
体裁：七言律诗

江国凉风白雁初，道山秋色野亭虚。天连海水蓬莱近，霜落汀洲橘柚疏。北望每怀王粲赋，南游空上贾生书。四郊但愿休戎马，独客何妨老钓鱼。
题道旁树
作者：蓝智
朝代：明
体裁：五言律诗

空山摇落尽，见尔岁寒心。节共风霜古，根疑雨露深。支离终玩世，萧瑟自成阴。有分廿樗散，无劳问陆沉。
题郑御史竹木图
作者：蓝智
朝代：明
体裁：七言绝句

郑公胸次贮冰壶，爱写疏篁古木图。携入洞天人不识，借看唯有列仙癯。
题魏宰扇面小景
作者：蓝智
朝代：明
体裁：六言诗

山上层层僧舍，树间短短茅檐。他日官閒无事，杖藜添个陶潜。
题黄道士仙岩茅屋图
作者：蓝智
朝代：明
体裁：古风

仙岩正窈窕，茅屋何萧爽。道人日暮归，瑶草春来长。云气自舒卷，鸟鸣时下上。渺渺武夷君，千峰入遐想。
风雨
作者：蓝智
朝代：明

骤雨连旬苦未休，飘风数日又何求。山中茅屋频摇撼，疑是浮家海上舟。溪岸沙崩损药园，山田石裂涌泉源。平生数亩耕桑计，风雨无情欲并吞。
风雨·其一
作者：蓝智
朝代：明
体裁：七言绝句

骤雨连旬苦未休，飘风数日又何求。山中茅屋频摇撼，疑是浮家海上舟。
风雨·其二
作者：蓝智
朝代：明
体裁：七言绝句

溪岸沙崩损药园，山田石裂涌泉源。平生数亩耕桑计，风雨无情欲并吞。
风雨不已川流渺漫感事叙怀柬我同志
作者：蓝智
朝代：明
体裁：古风

云雷中夜兴，风雨达清旦。开门山木昏，隐几波澜乱。鹳鹤下空庭，蛟螭上高岸。舟航远树杪，石壁中流半。黍豆或漂流，蓬蒿乃滋蔓。北风不扫除，南海尽弥漫。乃知兵戈气，郁结久不散。坤轴恐欹倾，阳乌失光灿。伤时转凄凉，涉世正忧患。微躬愧鸟雀，何由塞天汉。
风雨驴上三首
作者：蓝智
朝代：明

风雨南山跨蹇驴，清溪走访野人居。林花未落须沽酒，春水初生好钓鱼。处处江湖行路难，东风鼓角满云端。蹇驴破帽青山下，翠木苍藤暮雨寒。山云故作今朝雨，湖水新添昨夜痕。细草幽花俱有意，青山相对已忘言。
风雨驴上三首·其一
作者：蓝智
朝代：明
体裁：七言绝句

风雨南山跨蹇驴，清溪走访野人居。林花未落须沽酒，春水初生好钓鱼。
风雨驴上三首·其三
作者：蓝智
朝代：明
体裁：七言绝句

山云故作今朝雨，湖水新添昨夜痕。细草幽花俱有意，青山相对已忘言。
风雨驴上三首·其二
作者：蓝智
朝代：明
体裁：七言绝句

处处江湖行路难，东风鼓角满云端。蹇驴破帽青山下，翠木苍藤暮雨寒。
饮酒
作者：蓝智
朝代：明
体裁：古风

凤凰翔千仞，鹪鹩巢一枝。达士志常高，鄙夫怀其卑。富贵虽所愿，贫贱亦所宜。圣贤有中道，千载谁与期。采采东篱菊，晔晔南山芝。我酒日巳熟，我杯时一持。醉来望白云，朗咏《贫士诗》。
鹤田先生寿日客中有诗寄贺
作者：蓝智
朝代：明
体裁：七言律诗

绿发朱颜七十身，飘飘海鹤出风尘。苍厓松柏冰霜晚，深谷芝兰雨露春。北斗文章韩愈老，西京儒术仲舒醇。晨星正为斯文寿，蚤晚非熊载渭滨。
麻原归隐图为程伯崇提学赋
作者：蓝智
朝代：明
体裁：七言律诗

清名奕世荷君恩，白发他乡卧掩门。故国江山愁杜宇，孤村风雨忆麻原。红泉酿酒分松液，翠石题诗杂藓痕。归去茅斋第三谷，玉田清露长兰荪。
龚士显招饮云有归意偶成一律寄谢并呈庭实掾史
作者：蓝智
朝代：明
体裁：七言律诗

满城明月灯火市，绕屋东风桃杏花。青眼故人同把酒，白云远路正思家。防身自倚双龙剑，渡海须乘八月槎。幕下如君年最少，岂容频问邵平瓜。
三标山
作者：蓝田
朝代：明
体裁：七言律诗

三峰海上接云平，洞里丹经不识名。东望仙洲悲汉武，西邻书舍忆康成。崎岖百转泉流绕，苍翠千重夜气生。多病年来忘百虑，独于林壑未忘情。
登华楼
作者：蓝田
朝代：明
体裁：古风

东涧西涧白云合，前山后山红叶多。红叶白云迷远近，云叶缺处山嵯峨。闲抛书卷踏秋芳，扶藜偶入山人房。柴门月上客初到，瓦瓮酒熟兼松香。玉皇洞口晓花暗，金液泉头秋草遍。药炉丹井尚依稀，白云黄芽今不见。长春高举烟霞外，使臣远出风尘界。当时人已号飞仙，祗今惟有残碑在。人生适意且尊酒，莫放朱颜空老丑。神仙千古真浪传，丹砂一粒原非有。乃知造物本无物，薄命不逢随意足。云满青山风满松，何必洞天三十六。
鹤山诗
作者：蓝田
朝代：明
体裁：五言律诗

洞府北岩里，微茫草径通。潮声惊席上，山色落尊中。野鹤何年去，孤云与我同。漫将远游意，挥笔向霜风。
席上赋呈吴子鱼先生
作者：蓝秀才（朝鲜）
朝代：明
体裁：七言绝句

平壤城北路偏赊，满目烟波日又斜。且向尊前惜欢笑，马头开遍海棠花。
野兴
作者：蓝章
朝代：明
体裁：七言绝句

白云横江天色空，江边老木起秋风。幽怀欲吐无人见，曳杖危桥亭子东。
题阙·其一
作者：蓬莱宫人
朝代：明
体裁：七言绝句

三山窈窕许飞琼，伴我来经几万程。好与清华公子会，不妨玄露漫相倾。
题阙·其七
作者：蓬莱宫人
朝代：明
体裁：七言绝句

阳台后会巳无期，眉上春云不自知。那更灵官传晓令，含情骑鹄强题诗。
题阙·其三
作者：蓬莱宫人
朝代：明
体裁：七言绝句

海外三山十二楼，弱流环绕不通舟。此身也解为云雨，迢递骖鸾槜李游。
题阙·其二
作者：蓬莱宫人
朝代：明
体裁：七言绝句

壶天移傍郡城壕，云自飞扬鹤自巢。千载偶谐尘世愿，碧桃花下共吹箫。
题阙·其五
作者：蓬莱宫人
朝代：明
体裁：七言绝句

百雉斜连一道开，为君翻作雨云台。高情彷佛襄王事，宋玉如何不赋来。
题阙·其八
作者：蓬莱宫人
朝代：明
体裁：七言绝句

驱山缩地迥尘寰，从此交情事不关。他日离愁何处慰，暂将三塔作三山。
题阙·其六
作者：蓬莱宫人
朝代：明
体裁：七言绝句

湖柳青青花满枝，可怜分手艳阳时。离官漫自添离思，瞒得封姨不我知。
题阙·其四
作者：蓬莱宫人
朝代：明
体裁：七言绝句

莫道仙凡各一方，须知张硕遇兰香。春风尝恋人间乐，底事无心问海棠。
江上老渔行为赠大司农白阳毕老年丈请告荣归
作者：蔡三复
朝代：明

大海茫茫吞淮济，浸地稽天渺无际。岱宗峨峨表八殥，笃生我公真名世。津门治饷关治兵，筹军储国多血诚。但闻壁垒一时变，狡奴不敢驱长旌。御史执法百寮率，矫矫人中推屈轶。神羊触邪邪屏藏，簪笔生风霜凛粟。东南倚命惟司徒，心计犹称晁大夫。言念财货称泉府，泉流出入宜均输。旧额逋借外者竭，积蠹耗蚀内者渫。楚赋之波逝不还，旁窦新增堤亦穴。一一裁量奏帝阊，帝意从之若靡遑。直令衰薾色渐起，又复三殿亟输将。正尔明廷勤借箸，公忽抽簪赋归去。去矣当如苍生何，道路惊传胡太遽。惭予驽钝蒙驱拂，辱比参苓成药物。顾今感激岂私恩，所为庙廊思黼黻。江湖庙廊故相关，鸿飞遵渚公其还。天为保厘属元老，太傅岂得淹东山。吁嗟乎太傅岂得淹东山。
登雷港驿楼
作者：蔡云程
朝代：明
体裁：七言绝句

空江返照映孤洲，晚泊聊登驿外楼。可叹羁怀无住著，挂帆随月下舒州。
扬白花
作者：蔡升
朝代：明
体裁：古风

杨白花，当青春。飞去不飞来，何处随行尘。宫院深深空爱惜，轻薄焉能定踪迹。江南江北千万里，茫茫春意无消息。无消息，可奈何？连臂美人朝夜歌，曲调宛转哀情多！
马迹山
作者：蔡升
朝代：明
体裁：七言律诗

几簇人家几处湾，湾湾石磴可跻攀。小桥流水东西涧，叠嶂层云上下山。刘晏祠荒秋草碧，吴王井废雨苔斑。钓船此地寻鸥侣，不惮烟波日往还。
九日
作者：蔡叆
朝代：明
体裁：古风

萧萧草径间，秋菊绕篱侧。端居事探讨，佳节聊登陟。云物望凄凄，山川亦历历。疏林带夕烟，天宇淡秋色。时变惊物华，川流增慨息。游览有真意，夫岂弄文墨。颐养适性灵，夙心在昭塞。青尊对白云，托以畅胸臆。
九日登历下千佛山
作者：蔡叆
朝代：明
体裁：五言律诗

索居逢九日，山寺一登游。红叶西风晚，黄花细雨秋。雁从寒树没，岚带远山浮。何必茱萸酒，清吟亦遣愁。
暮春逢郭乐泉二首·其一
作者：蔡叆
朝代：明
体裁：五言绝句

结庐在中林，因以消尘虑。棋枰与酒斝，幽人自来去。
暮春逢郭乐泉二首·其二
作者：蔡叆
朝代：明
体裁：五言绝句

访友前溪上，花落如红雨。习习清风来，谈玄坐芳树。
柏林寺送周尹西归
作者：蔡叆
朝代：明
体裁：古风

秋树振霜叶，萧寺别君时。丝竹悲高阁，英贤复在兹。芳尊留永夜，慷慨吐情私。悠悠千里道，相忆令人老。遗爱在甘棠，春晖怀寸草。天涯极目时，一点青山小。
泛舟大陆泽
作者：蔡叆
朝代：明
体裁：五言律诗

大陆秋水平，藕花风正清。船如天上坐，人在镜中行。湖迥远山出，烟消新月生。昔人垂钓处，回首不胜情。